Гвдауыта район йаланакIуа Лыхны кыт апны АААК ашIыпIа хъвшара агIаджвыквцIарала йхътIу спорт тшыбжьарта – воркаут – дыргылтI.
АмичIба Амра
АуыжвгIанчIви спорт ъамапсымаква дыргылтI Шакърыл Платон йыхьыз зхъу Гвдауыта район йаланакIуа Лыхны кыт апхьарта апшцIа апны АААК ашIыпIа хъвшара йалакву ргIаджвыквцIарала.
ЙхътIу спорт тшыбжьарта – воркаут (ангьльыз бызшвала workout – «тшыбжьара» – аредакция ррытаразга) адгалрала АААК агIаджвыквцIара акыт абзазагIвчва йацыркIтI. АшIыпIа хъвшара ауанашвачпагIв ЛакIойа Вадим йшихIвауала, аъамапсымаква злархвгIаз ахча ахъвыкI а-Конгресс йазалнахтI, ауахьауат Лыхны абзазагIвчва дара-дара йазыркIкIытI.
Йдыргылыз атурникква зымгIва акыт ажьира апны йырчпатI. Ауи зчIву Хагба Зураб атурникква аъазара шатахъу асуратква гIайыртта ауыс зквугьи ангIайгвындыргIвы анхара дадгылтI.
«Йсыцынхауа спа Алиаси сари хIара-хIара зымгIва абыхIттI. Айхата (айха йгIалху трубата – аредакция ррытаразга) метр 100 аъара агатI», – йхIватI ауи.
Гвдауыта апны йгIаныршу АААК ахъвшара аунашвачпагIв ЛакIойа Амра ажьи йуыс йнардзата йшйырхъйаз гIалылкIгIатI йгьи йгIахIгвалалыршвахтI а-Конгресс ауи апхъалагьи Зураб йшйыдгылхьаз. Ажва ахъазла, ауи йчпата АААК Гвдауыта апны йдыргылыз анышвкъваратапсартаква «ужвы йъагIадзазгьи йахьчIва йырчпагIвацазшва йгыларкIвапI».
«Воркаут аъамапсымаква хIазырта йхIхвгIазарквын агIагхрагьи шалу агалагьи рыцIа ахча щарда агушын. ЙгIазлыху йамгIанайхугьи Анчва йакIвын йыздыруашыз. ЙухвгIауа ласы йптшитI, араъа ажьира апны йшынхауа хIыла йыцIапI», – йгIахIгвынлыргIвытI ауи.
ЛакIойа Амра лакIвпI ауи апхъала Гвдауыта абзазагIвчва йаларпсаз ахчала уагIа щардагIв ъабзазауа акъала ахкIьадыгвкI рпны ахIбачва рыхъазла воркаут адгалра ауыс гIалазгаз. Лыхны йауу ажвлара уысхагIвчва ауи апроект бзира алата йырбан даргьи алагатI.
Лыхны апхьарта апхьагIвчва пычIв айсра дырра рызтуа Хагба Нодар аспорт тшыбжьарта йара йырцауа апредмет апынгьи йшгIарыхъвауа гIаликIгIатI.
«Къарула ахIвынчIараква, айсра уысла йалакIу анкъвакъвраква, апрагылаква рхъыпара агьиква – йшалу аъамапсымаква жвыгIвын хIрыдгылитI, – йгIашIипхьадзатI арыпхьагIв йгьи йгIаликIгIатI асабиква амаль амамкIва ркъару йаздырхIара шатахъу. – Спорт тшадукIылуазтын угвы урыбагъьитI. БзипI ари йапшу ауысква рпны йуыцызкIуа, АААК йапшу адкIылараква шаъу».
Воркаут аргылра Лыхны кыт апны АААК ашIыпIа хъвшара йархъйаз йхпахауа проектпI. Ауи апхъала араъа дара ркъарула Абашта айсра Ду йаладзыз ркытлагIвчва рчвахъабага агьагьара алдыргатI, ашварахъва драшватI, асин дрыцкьан йыршвыхтI, йчвадахата йалуымбгIахуаз ахьызква гIадыршIыцхтI. Йара ауи апшта уахъынла мза ъамкIкауа акыт амгIва апны агIарбагаква анцIара ауыс «Абхазавтодор» аунашвачпагIвчва рпахь йгIащтIырхын йддрычпатI.
Апсны апны йгIаныршу Адуней апсуа-абаза конгресс ашIыпIа хъвшара 42 рынхара йалкIгIара хъаду акытква рбзазагIвчва рбзазара агъьхара ахъазла дара йрылшауа шырчпуш йаквыргвышхвара акIвпI, йгIахIгвынлыргIвытI АААК апхIвыс советква рунашвачпагIв Ардзынба Гета. Ауи йшылхIвауала, хъвшарипхьадза анхара йара алкIгIараква амапI, азджьакI а-Конгресс ацхърагIара рыцIа щардата йазыбжапI, азджьакI – рыцIа мачIта. Лыхны кыт ашIыпIа хъвшара йалакву рахIа йджьгаркву йрыуапI, рынхара бзита йадгалапI, руыс рдыритI йгьи дара-дара йырзырхъйитI.
«Лыхны ашIыпIа хъвшара злагIалукIгIуш анхара бзита йъадгалу акIвпI! ХIацыта проекткI гIалагIгата йгIацIанакIуаш аналхIыргара ачкIвынчва зынла ауыс йацIагылитI. ХачIвы лырхитI, агвып йырхъаршитI, ахчата йатахъхуш, зъара аларпсуш гIарпхьадзитI. Ауи йапшу адгылща йащату ауат рцри шта – зыхьыз атурых йалу ркыт – йазрыму абзибара акIвпI. А-Конгресс ашIыпIа хъвшарипхьадза анхара апны йыгIбара хIтахъу уазцIгIузтын – абарауи апш адгылщапI. Угвы йалахIитI ашIыпIа хъвшара йалу агIвычIвгIвыс йгвы шцхIауа, ауыс йкъаругьи йахчагьи алайцIарныс дшазыхIазыру, ауи ажвлара рыхъаз магIны шаму шгIайгвынгIвуа анубауа», – лажва налырдзатI Ардзынба Гета.
Ауи «агвып йрылубгIауа агвы амч» ахъазла ахъвшара аунашвачпагIв ЛакIойа Вадимгьи ауи йыцынхауа ЛакIба Никитагьи Вартагава Айнаргьи дшырзыразу ралхIвтI. Йара ауи апшта дырзыразпI ауи воркаут аргылра йацхърагIаз Лыхны апхьарта акласс ахIбаква рапхьагIвчва Гвыблиа Ануар, Герзмава Инал, ЛакIоба Леван.
Воркаут – апахь апны спорт тшазыбжьарала США рпны асквш 2008 агIан йгIаджвыквылта адуней шабгу апны тшауацIыхра зауыз субкультурапI. ТшауацIнахитI ауи Апсны апынгьи. Аворкаутква зджьара йгIанымхауата йкъвльейпI: ауат афитнес-клубква йа агимнастика пещква рапш сахIатла йгьынхум – амчыбыжь абыжьмшкIгьи уахъгьи тшынгьи узадгылитI, ахчагьи гьазутиуам. УахьчIвала Апсны апны АААК алата пщворкауткI гIахъыртIхьатI.


Согъвым аквта гIарбарта зал апны Мыквба Зауыр йсуратква ргIарбарта гIахъыртIытI. Ауи асуратгIвгIвы йысквш 75 йадахIвуата йадыргалтI.
Барганджиа Саид
Согъвым апны апсыуа суратгIвгIвы Мыквба Зауыр йынхараква ргIарбарта апщаша май а 2 атшын йгIахъыртIытI. АгIарбарта асквш 2019 агIан сквшы 75 зхъыцIыз асуратгIвгIвы ъаза йюбилей йадахIвуата йадыргалтI. Ауи йапшым асквшква рагIан дыздынхалыз асуратква акъала хъада аквта гIарбарта зал апны йандыргIалтI йгьи ауат апшыгIвчва гIальаматра ду рзырбатI.
Асуратква уырпшгIвацауа йахъазымкIва йухвгIагьи ауаштI: аэкспозиция йгьи гIарбартапI, йгьи джьармыкIьапI. АсуратгIвгIвы йынхараква рызджьакI Европа ахъатачIв галереяква рпны йынкъвыргитI.
Автор йгвы хътIыта йшихIвауала, йалкIгIата дзыргвышхвауа нхара щарда ззынайырхаз йпсадгьыл Апсны акIвпI.
«Ари агIарбарта апны йаныргIалу йрыуата «рыцIа йахIбадзу» сынхара асквш 1978 агIан йсчпатI. Ауи графика амальла йчпу пейзажпI. Сара йапшым амальквала, ашвыгаквала сынхарныс бзи йызбитI. Швабыж йсгвапапI агIарбарта ауагIа гIальаматра ъазырбауа. Араъа сыгIвзачвагьи щардагIвыпI, ауат йсыцыркIырныс йгIайтI», – йхIвитI асуратгIвгIвы.
Апсны асуратгIвгIвчва радкIылара аунашвачпагIв Джениа Виталий Мыквба Зауыр «асуратгIвра амаэстро» – хIва акIвпI йунашва шихIвауа. Ауи йшгIаликIгIазла, асуратгIвгIвы сквшкъомкI цIитIта «йыршIыйара ахIагIара ауи абзибагIвчва йджьадйырщитI, йаргьи Апсны апны йагъьу асуратгIвгIвчва дрыуазаджвыпI».
«ХIызпшуа анхараква цIолапI. Ауи йпейзажква уыла йгIанакIитI, йанакIвызлакIгьи лкIгIаракI гIарныпщитI», – араса йпхьадзитI Джениа Виталий.
АгIарбарта май а 15 атшындза йакIвшуштI, ауагIа ауаъа хвыдъа йнаржьылитI.


Ачвахъабага син хIврапшдза азыщтIарцIатI, Ащамакъа чвамза адыркIытI, НартыргIа рмгъымцагьи цIырхъыйтI – абараса йнардастI Апсны апны КIавкIаз айсра йаладзыз рджьабара мшы.
Апсны апны май а 21 агIан КIавкIаз айсра йаладзыз ауагIа рджьабара мшы нардастI. Ауи атшын СогIвым апны ХIХ асквшышв аквта агIаншараква йрыладзыз апсуаква йырчвахъабагата йапшым айззараква, аспорт анкъвакъвраква акIвшатI.
Щымта КIавкIаз айсра йаладзкваз рчвахъабага син хIврапшдза азыщтIарцIатI. ХIабадучва рхъмаштылра хвы азырбарныс АмхIаджьырква рдзытшпурам йгIадгылтI ареспублика аунашвачпагIвчва, арепатриантква, Апсны ауагIа р-Абашта айсра йаладзыз айсчва ранчва, ажвлара уысхагIвчва, апхьагIвчва. Ари амш Апсны апны йнардасныс уыста йырчпан йгIайтI Трыквшта, Иордания, Сирия, Лагъь КIавкIаз ареспубликаква ргIащтийыгIвчва.
Йцбахауа акласс апхьагIв Агрба Сария ахъмаштылра йазынарху ауысква йапхъахауата дрылан, ауаса луагIа ртурых бзита йшылдыруа гIалырбатI.
«Са йыздыритI КIавкIаз айсра шаъаз, ауи шауыраз. УацIыхъван, ауи аналга апсуаква рыуа щардагIвы Апсны йтыцIра атахъхатI, йаргьи ужвы апсуа щардагIв – хIпны йту рацкIыс агалагьи йайхIата – хIкъраль утыцIта адуней шабгу агIвыма къральква рпны йбзазитI», –лхIватI апхIыспачкIвын.
Леон йорден анкъвгагIвы Кочий Татьяна ансисквша ачвахъабага син лыгIвзачви лзаъачви лыцта дгIайлитI.
«Сара ссабиква ргIариква абазапI, апсыуапI, ари йапшу мшы ахъмаштылра уысква сшпарыламылуаш? ХIара йанакIвызлакIгьи хIакъыль апны йыншаз гIахIыршIыцхлара атахъыпI – хIуагIахъа атакврымчIвакьхра ахъазла. Трыквшта мчыла йантыргуз уагIа щардагIв аладзтI. КIавкIаз ауагIа заман ауыра пслачва гьрымфахуазтI – ауат уагIата руацIа йталыз рдыруанта», – лхIватI ауи.
Асин агьагьара цмзагIвцIлакI ларцIатI. Ауат рыщайдзаква нышв рыцIазпсуз ачыннкъвгагIвчви адиаспора ргIащтийыгIвчви йырхъазымкIва асабиквагьи рылан.
«АуагIа ари ауыс асаби йнапIы адсылызтын ацIла ащайдза майрата йнанауахвуата рхIвитI, амзагIвцIлаквагьи асаби йшйылахIауа апшта ласыта йрылахIуштI», – гвы айттI хъацIа наскIьахьакI.
Йара ауаъа, асин адзхъа, Гвдауыта йаъу Апсны ауагIа р-Абашта айсра амузей афонд йауу, апсуа диаспора йрыуу ауагIа гIазырбауа асуратква ргIарбарта йдыргалтI.
Айззара йалаз Маршаниа Зураб акIартIква рпны йтдзахьыз нкъвызгауа йрыуата зыхьыз газ зджьакI гIайауын йгвы йазгIайдзауата дгIарыквчважватI.
«Маршаниа Татащ ХХ асквшышв ахъа агIан йапхъахуз апарламент далан (Апсны апны йапхъахуз ахабзалыхра орган – Апсны ауагIа рсовет (АНС) асквш 1917 ноябрь а 8 агIан йгIандыршатI – аредакция ррытаразга). Абари ЦIабал йауу МаршанргIа дрыуапI, – акIартIква гIайырбауа йхIвитI Зураб. – Са сабадуи йайщчви КIавкIаз айсра амщтахь забджьар щтIазцIаз йцIыхъвахауата йгIанхаз апсуа ахIчва йшрыуаз гIазхIвауа ашвъаква гIасаутI».
КIавкIаз айсра йаладзыз ауагIа рджьабара мшы йазынархан Апсуа драмтеатр апахь йадыргалыз агIарбартагьи. Араъа зпсадгьыл йгIайхта ъачIвагIа зауыз, аршIыйара тшадызкIылыз арепатриант-суратчпагIвчва шIаква рынхараква гIадырбун.
Ауат йрыуу Арютаа Джан Сет асквш 2011 агIан Сирия апны айсра аналага лангьи лабагьи лайщчвагьи лыцта Апсны дгIайхтI.
«ХIара хIшхвыцыз уалагата хIшгIарыпым, арыцхIагIа гIаншараква йгIарылцIла Сирия йтанагаз апсуаква хIшгIарылцIыз гIдыруан. Жвасквша цIуата Апсны хIбзазитI, хIащцахтI, араъа хIа йхIпныпI, йхIпсадгьылпI», – лхIватI ауи.
АсуратчпагIв шIа йхIаракIу дырра Апсны акъральыгIва университет апны йлаутI, азъазараква рхъвшара «графика дизайн» нархарала дгIалгатI.
«Сара съачIвагIа хъадала сынхитI, ауаса суратгьи згIвитI. Ари агIарбарта йалапI сащагьи, саба йащагьи ауи йпагьи йыргIвыз асуратквагьи. Абараса хIтгIачва аршIыйара йапщылапI», – дгIагвыргъьатI апхIвыспа.
Амш ауацIа йазалхыз апрограмма йалан КIавкIаз айсра йаладзыз рыхьыз зхъхIвалгIаз футболла анкъвакъвра, «НартыргIа рапхъанысра дуква» зхьзыз акросс.
КIавкIаз айсра йаладзыз рджьабара мшы йазынархаз ауысква хъвлапынгьи йакIвшатI – йатаркIвах АмхIаджьырква рдзытшпурам апны. АААК анхагIвчва ужвыгьи зны йшцIасхаз апшта амшын атшпы Ащамакъа чвахъабага чвамза аркIра адыргалтI.
СынчIва йгьахъазым Адуней апсуа-абаза конгресс анхагIвчва асуратчпагIв Дзидзариа Тимур йцхърагIарала, ауи йбжьаматаква шIаквагьи ачвамза ачпаща рдырра ахIатырла йгIаланадыркIуата ауи анырчпауа.
«АсуратчпагIв йынхарта апны хIара ащамакъа ачпара йапщылу амедитация аъаща хIтагылитI. Ауи гIапсара зпщылу уыспI. АшIахIвага харква алахIпитI, чваба рхьыхIщитI, уацIыхъван йдырчваз ачваба йылхIщитI. ЙцIыхъвахауата ауат цIла сурат зму ачвамза апны йазалху харпчарта йалахIпитI. ХIара асуратчпагIв дгIахIылабжьауамцара ауат цIыпх йшаъаз ацкIыс рыцIа йалачпата йхIрыхIазыртI», – лхъа ду йылбахуата йылхIвитI «АМЧ» жвлара адкIылара аунашвачпагIв Пачалиа Алиса.
Сирия йгIатыцIхыз арепатриант шIа, АГУ адуней азазаъащаква рфакультет йгIалгаз Арютаа Анзоргьи сынчIва ачвахъабага чвамза йчпауа тшибжьатI.
«Сара Адуней апсуа-абаза конгресс сырзыразпI ащамакъа ачпара ссырдырныс лшара ъасауыз ахъазла. Сара сынасып йгIанакIытI зныкIла азаман йарыдзыз адырраква сауырныс. Са йшспхьадзауала, ащамакъагьи хIуагIахъара йахцIару антахьгьыт апкъыгIваквагьи шырчпауа йгIадзынгылуа абанпараквагьи йдырдырра атахъыпI. Йара анхара сымагIальаматдзан, йапхъахауата йсчпун, сгвыгъитI йыздырыз хIапхъа йсызгIарысабапхуашта», – йхIватI ачкIвын.
ЦIла сурат змаз ачвамза айыркIырныс Чачхалиа Игорь йыхIватI – ауи адзытшпурам йазалху чгIвыча йышвата дгIайтI. ЗымгIва пшдзата, магIын чIыдагьи алата йакIвшатI: абжьыргагаква ауи асахIат зцри шта йтыргуз ауагIахъа шабгу ррыцхIагIа гIазырбауа амакъым «Шьышь нани» гIартгун.
«ХIара ауи атурых гIаншара зымдыруа заджвгьи дгьхIылам. ШIакI йтыцIуа шIакI йталхуамцара адыгьаква, апсуаква, акъабырдыйаква – КIавкIаз ауагIахъаква зымгIва йырхътысыз ахабар гIамгIвайситI. КIавкIаз айсра ацIыхъватшараква здымсылыз тгIачвакIгьи гьаъамзапI. Ткъвымипхьадза йрылапI айсра шалгаз йазыразымкIва зпсадгьыл йтыцIыз. Атурых апны агагьи ншитI, хIара уахьчIва амш политика цIкъьа гьацIхIкъьум – хIабадучва хвы рыквхIцIитI», – йхIватI Леон йорден анкъвгагIвы Алоев Артур.
МачIкI анцIы, йшцIасхаз апшта, ацIыхъвадза йымблыз ачвамза арахъваква йайззаз зымгIва йрыларшатI – «ахъмаштылра ачIвецква» адзытшпурам аурала йкIкIарныс ахъазла.
Май а 21 ахъмаштылра йазынархаз ауысква алдыргауата ахIврапшдза алапаква амшын йхъыржьын НартыргIа рэпос йгIанахIвауа цIаста йалыз НартыргIа рмгъымца цIырхъыйтI.
КIавкIаз айсра йаладзыз ауагIа ансисквша май а 21 агIан йырджьабитI. Ауи амш асквш 1864 агIан Кбаада сырт (ужвы Россия апны «Атшшара къапщы»-хIва йызпхьауа ашта – аредакция ррытаразга) апны сквшышвбжакI йнайыз, уагIа зкьышвпхьадзара анцIрала рпсадгьыл йакъвызгаз КIавкIаз айсра ъалгаз ахъазла айсра парад акIвшатI. АуагIа тгIачваламца Осман Империяла йхъыстI, уацIыхъван адуней шабгу апны йхъылапсахатI. Ансисквшагьи ари арыцхIагIара азарар зквшваз ауагIа ъагIаршвалашвауа айззараква Апсны йахъазымкIва КIавкIаз йауу адиаспораква ъату акъральква зымгIва рпны йакIвшитI.


АгIвыраква зымгIва
«АбраскIьыл йфыруысква» мультфильм АААК ахабарргарта портал акъаруквала апсуа бызшва йгIахъырхын ангьльызла йатаркIтI.
Антропологии этнографии рмузей (Кунсткамера) этнографияла ахъвшара йакIвнаршаз асеминар «КIавкIаз: акультураква рагIвысырта» аматериалква йара ауи ахьыз зму азкIкIрата Санкт-Петербург апны йгIацIцIтI.
АтурыхдырыгIв йгьи архъвыхыгIв Къабартай (ХIапI) ГIаднан гIарып бызшвала йгIвыз акнига «АмарагIайырта Аргваны апны апсуаква ртурых йазынарху агIвыраква йгIарылху ашIчIвараква» АмарагIайырта Аргваны ахьыла йхъысыз хIабашталагIвчва ртынхаква йырмагIынхаз йгIаквчважвитI.
Хвитта абакIрала аклуб «Абаза» абжьамата Кварандзиа Денис Санкт-Петербург апны асабиква дырбжьагIвхатI.
Йайшысу афильм «Сыс» Апсны ауагIа ргIвгIвы Гогуа Алексей йгIахIвахра ащатала йхъылхтI арежиссер шIа Кварчиа Амина.
Апсны АуагIахъа банк Искандер Фазиль йгIвыраква рфырква рсуратква зну ахъмаштылга ахча жвгъайква гIацIнащттI.
СогIвым апны Адуней апсуа-абаза конгресс ашIыпIа хъвшараква зымгIва рунашвачпагIвчва райззара акIвшатI.
АААК ашIыпIа хъвшараква рынхара агвынзыргIвуаши чкIвыныргIа йрыцынхуши нхагIвы дгIалырхра ахъазла анкъвакъвра акIвдыршуштI.
АсуратчпагIвчва шIаква апсуа ашваква йгIарыквчважвауа афильм йанапшы йызквнаргвышхвата йыргIвыз асуратква ргIарбарта акIвшатI СогIвым апны Асабиква рхчара амш агIан.


Чанба Самсон йыхьыз зхъу Апсны акъральыгIва театр апны апсуа политика уыснкъвгагIв ду ЛакIоба Нестор йхъапщыла йгIалыквчважвауа аспектакль «Сариа» пычIвта йгIадырбатI. Арежиссер Аргвын Мадина лыргылчIв шIыц ахабарргагаква рыхъаз йъагIадырбуз даъан АААК ркорреспондент.
Амичба Амра
Февраль а 24-и а 25-и амшква йрыквдырпшыз «Сариа» спектакль апычIвгIарбара апхъала Чанба Самсон йыхьыз зхъу Апсны акъральыгIва театр апны ауи ажвлара хабарргагаква рыхъазла йгIадырбатI. Аспектакль Апсны апны зыхьыз ауагIа йрылу апхIвыс – совет заман агIан йкъральыгIва уысхагIв дууыз ЛакIоба Нестор йхъапщыла – йгIалыквчважвитI.
ЛакIоба Сариа зымгIвагьи рыцIа дызлардыруа «ауагIа драгъата» зхьырцIаз лхъацIа йычвгьа лхIварныс дъазадырцалуаз НКВД (АуацIа уысквала АуагIа ркомиссариат – СССР акъральыгIва хъахчара зыхъвдаквыз аквта къральыгIва уысхарта – аредакция ррытаразга) атутанакътара апны багъьарата йгIалырбаз акIвпI. ЛакIоба Нестор данырщы амщтахь йзаъачва ркIуа йалагатI, ЛакIоба Сариа асквш 1937 август а 17 атшын дыркIытI. Йызбаз йшырхIвахуазла, Сариа хъацIара лылата гIвысквша руацIа йылхътырхуаз лчхIан сквш 35 дыртата Грузия атутанакътара ачымазагIвтара апны дпсытI. ДъацIарцIаз заджвгьи йгьидырам.
Аспектакль Къабард-Балкъар Республика йгIацIцIуа агазет «Горянка» («Ащхъа пхIвыс») аредактор хъада, ауысагIв, агIвгIвы, адраматург Къаныкъва Зарина (асквш 2018 йгIашIарышвта Къаныкъва Зарина ансисквша Апсны апны «Рица апны арифмаква» ахьызта апсуа-адыгьа литература фестиваль адылгалитI – аредакция ррытаразга) йылгIвыз апьеса ащатала йдыргылтI. Режиссерта йзыргылыз Аргвын Мадина лакIвпI. Аспектакль суратгIвгIвта дадынхалтI Цвижба Нодар.
АгIарбара йалагитIта асцена зымгIва рапхъа дгIаквлитI актриса Мыквба Хьыбла. Ауи хачIвыта йлыквпI Сариа ауи аъара лчхIата дшымхъваз ллырхIвахырныс. Хьыбла лфыр лтурасы ЛакIоба Сариа лхабар згIара зтахъыта атеатр йгIайыз дзачIвызлакIгьи дгIацIанакIитI.
Араса уапшрыквын, аспектакль апны агIаншараква гьащтацум, ацIыхъвала йгIалагитI, афлешбекквагьи гIалашвитI (ангьльыз ажваква flash – «акъыль гIазрылашарауа мачвысра» йгьи back – «щтахьла» йгIархъыхпI, агIаншараква ращтацаща апыркъьата датша гIамтакI агIан йыншауа гIадырбауа агвацчпа гIвыраква рпны йгIадрысабапуа амальпI – аредакция ррытаразга). Аспектакль йахьырцIуш ъадзадымрыбагъьасыз йахьзын «ЛакIоба Сариа лакъыль ахъвмарраква», мурад хъадата йгылан афыр лгIагвалашвахраква, лхъвыцраква, ллахIвараква уыла йабауата йчпара. Араса уапшрыквын аспектакль психика гIарбарата йалтI.
Сариа лтурасыла аспектакль апны дгIахъвмаритI Россия акъральыгIва кинематография университет арежиссер хъвшара йгIалгаз Начкебиа Амра (Учитель Алексей йбжьарта апны дапхьун – аредакция ррытаразга). Ари ауи асцена дызлагIаквлыз йапхъахауа турасыпI.
АргылчIв апны лынхара дгIаквчважвауата актриса шIа йгIалылкIгIитI ахъа угIалагата арежиссер тынчта дшлыцынхуз, амакIыракIгьи шгIарбжьамшвуз.
«Сара ауи йлызхъасцIатI, стурасы лыла йшгIацIалуаз садгылтI. Аргвын Мадина агIвычIвгIвыс йызйангIалуа дрежиссерпI, угвы йалымрыхьуа, дымгвжважвауата псайспадза йылтахъу алахIвараква гIауылылцитI. Актер чпащата йуылу гIахъулыртIитI. СквшыкI йнайгвгъауата хIадынхалын, йцIыхъвахуз амызква сара сакIвымшва атурасы йалалуа – лара афыр са дгIасылалызшва йызбауа сцатI. Атшыбжьараква, атшарыщцараква рымщтахь ауи аъарала спсы снадзунта – счIвыуара гIайуан. Швабыж ймачIпI Сариа дангвыргъьауа, данчкIвыну асценаква, рыцIа хъгалра зкIуа атутанакътара апны ллахIвараква ракIвпI. АпшыгIвчвагьи сызларыхIвуш ари акIвпI: атурых жвдыргIвацарныс ахъаз швампшуата агIвычIвгIвыс йгвы азцIабырграти цкьарати йтазлауа швылашвхIвауата швапшы», – лхIватI Начкебиа Амра.
Арежиссер Аргвын Мадина аспектакль ъадзадрыхIазыруаз ажурналистква интервью гьрылымтуазтI, апресса анхагIвчва рыхъазла ауи ангIадырбузгьи лчпаща гьлымпсахтI. Ауыгьи режиссер адгылщапI – дасузлакIгьи аргылчIв йалу ахъвыцраква йара-йара дырзынадзарквын рыцIа йагъьпI.
Ауи йапшу ахъвыцраква апьеса щардата йалапI. Арежиссер аспектакль йгIанахIвауа Апсны апны йахъазымкIва анахьанат ашIыпIаква рпынгьи йшгIаргынгIвуаш швабыж дадынхалтI. Йшабгу йгIауахвырквын аргылчIв ацIолараква зымгIва рыцIгIва унадзара ахIатырла Апсны атурых, ЛакIобаргIа ртгIачва ртурых удырра, адуней литератури азъазари бзита йузалыргауата уаъазара атахъыпI.
«Сара йсгвапхатI арежиссер йызнымкIва атурых тшъазыналырхауа. Ажва ахъазла, асцена апны апслачва анубара ауи ЛакIоба Нестор ауау ъайдрыфуа шакIву гIаугвынгIвитI. ЙаъапI арежиссер апшыгIвчва данрыцхъвмаруа – дара-дара бзита йхъвыцта йыншауа шгIаргвынгIвуаш апшта. Уаргьи ауи тшгьуызгIалжвум – ухъаквынцI йашIамсуа йынхитI. Зъарайа Мадина лгвы йтылщтыз ауатква зымгIва аргылчIв йалалцIара ахъазла! Швабыж йстахъын апшыгIвчва ауи абгата йгIаргвынгIвырныс», – лгватраква хIыцагIвылшатI аспектакль ангIадырбуз йаъаз АААК апхIвыс советква рунашвачпагIв Ардзынба Гета.
ЦIабыргыта, аспектакль апны закIгьи «ахъазгIваца» йгьгIаншум. АчгIвычаква сатыр ауырата йызкIныхIата ахъахьыла йгIабгъалуа аштанкет (апрапсаква, адекорация ахъвквакI зцрархIвауа айха лаба – аредакция ррытаразга), асцена апны йхъылапсу ащапIхъацIаква… Атурых йахагIвазакву йгIаргвалашвуштI ауагIа хIаквым рыквырцIата йанырщуаз къьатIамазта йшдыртIлуз, уацIыхъван ауат рхъвадиква амашаква йшыртарпсахуаз. Асцена ащтахьла амза алашара гьнадзумта йшуымбауагьи уыла йгIацIалитI йырщкваз зымгIва йырзалху анышвынтара йшташвауа. Асцена апны псы гIахъалитI зымгIвагьи йырдыруа, Сариа астраква лымата йылхъырхыз асурат, ауаса атурасы хъадала йгIахъвмаруа йылнапIыцIу ахIврапшдзаква ашвъабгъьы йгIалхпI.
ГIвыра щарда йрыпхьахьаз апшгIвы аспектакль данапшуа Пушкин, Брюсов Валерий, Шекспирнадзара (йара йызлайгIвыз абызшвала) ргIвыраква йгIарылху ашIчIвараква йгIуштI, хIзаман йбзазаз Солженицын Александр йсатырквагьи гIайдырхуаштI. ЙалапI аргылчIв апхъанчIви гIамта уазызгауа Сократ атутанакътара дантачIваз Креонти йари райчважвара, Ватикан йтагылу Сикстин капелла кьльиса абльын йану Микеланджело йгIвыз асурат «АхIаквымхара чвгьа». Ауаса йанаъугьи аргылчIв арежиссер йгьылгIахъвыцрам – йлыбызшвапI, ауи абызшвала Аргвын Мадина йаъадзаз агIаншараква гIалырбитI.
Аспектакль апны асквш 1937 агIан ЛакIоба Нестор йыцынхаквуз хIаквым шрыквырхузгьи гIащаквдыргылхтI. Ауи агIан, октябрь а 30 йгIашIарышвта ноябрь а 3-дза Апсны адрамтеатр атдзы ауацIа «ЛакIоба йыцызкIуаз ажвахыгIв» хIаквым рыквырхун, апещ зырчвыз ауагIа – «Щра!» – хIва йцIыруан. Апрокурор дангIачважва амщтахь жвахыгIв атеатр ашухъа йыкIвырдашан йхъырщгIатI. Ауи агIаншара асцена йгIаквыргатI, апрокурор йтурасыла йгIахъвмаруа актер Лазба Саид дгIачважвитIта уацIыхъван йырщыз дасузлакIгьи йыхьыз гIархIвитI. Ауыгьи аспектакль рахIа йхIатладзу ашIчIвараква йрыуапI. ЙызнымкIва йгитI Сариа лпа йхьымсра ахъазла лхъацIа йымчпаз йчпата лхIварныс дазадызцалуата акъамчы йнапIыцIа йылхъадзгылаз НКВД анхагIвы йажваква: «Мачвы ацIацIа!» Ауаса апхIвыс дгькIьантIум.
«Сариа дъабагъьаз йахъазымкIва йгьи дгвыбзыгъан. Ауи лтгIачва атурых йшгIалахуш штшылчпауа йшапщылазлуш дазхъвыцуан. Сариа йгIалгвынгIвуан лхъацIа йыхъаз мцы лхIварыгьи лъахIыльчва рыуа заджвгьи йшимайгьдзушыз. Ларгьи лхъагьи лбзибарагьи дрызцIабыргта дгIанхитI. Ари ачвгьахараква йыршIашваз пхIвыс кIьыдакI йгьылхабаргIвацам. Аспектакль асовет тутанакътараква йырташваз, зхъачваква ачвгьахараква йрыладзыз апхIвысква зымгIва – йырщызгьи бзата йгIанхазгьи – йыргимнпI», – йылпхьадзитI атеатр цIбацIбагIв Корсая Светлана.
Ауи Начкебиа Амра лгIахъвмарра «апшыгIвчва гIахътIрата йырзалуашта» лхIватI.
«ВГИК апны дыззырбжьаз асцена апны йгIалырбатI. ЗымгIва йшаъаз апшта йлылалхIватI, ауи йджьащахъваз, йымчыз, ауатква йрыцхта йыгьгьигврыцхIаз, йтIахсаз апхIвыс лынцIра нылцIыхтI. Абзибарагьи, апшкарагьи, агвыжвкIрагьи, агвы амчгьи – зымгIва лылан ауи. Абзазара дазгIашыкъын, абзибара дачIвын», – лхIватI Корсая Светлана.
Ашва хъадата аспектакль апны йгитI Апсни России руагIа рартистка Герзмава Хьыбла йылхIвауа Клорис лария. Аспектакль йацIу антахьгьыт амакъымква Агрба Тимури Нарманиа Тимури йаларцIатI. АкомпозициякI Агрба Тимур йазалхта ари аспектакль ахъаз йгIвытI. ЙугIитI аргылчIв апны АААК апроект «Амазара» йалу «Анцэа рашэа» («Анчваква рашва» – аредакция ррытаразга).
Аспектакль аналгара афыр хъада апрапса дгIацIцIитIта Ахматова Анна лпоэма «Реквием» ацIхъважва дгIапхьитI. Арызна сквшышв ауысагIв лажваква Начкебиа Амра йанылхIвауа – лара Сариа йылхIвауазшва – хъацIара злаз ауи апхIвыс ужвы йъагIадзаз чвахъабагакI лзызмыргылс зымгIвагьи тшпынхIвата йырзалитI. АпшыгIвчва алахIвара мчква йрылата атеатр йгIаджвылцIхитI.
«Апсны атеатр йдыргылыз аспектакль шIыц – ЛакIоба Сариа лыхьыз атурых анцIрала йгIалажьра ауыс апны йапхъахауа чIвырхъапI. Апсуаква рыхъаз магIын ду амапI ауи йапшу апхIвыс – зпсадгьыл бзи йызбуз, зхъацIа йызцIабыргыз, ан хъагIата, пхIа пшдзата йаъаз – лыхьыз чва ахъарбарныс», – йылпхьадзитI агIарбара йалаз ажурналистка Кочубериа Анжела.
«Сариа» спектакль апремьера Апсны адрамтеатр апны февраль а 24-и а 25-и рагIан йакIвшуштI. АААК апычIв гIарбараква хабарргарала йырцхърагIитI.


Сирия
Адуней апсуа-абаза конгресс ауысхагIвчва Сирия ГIарып Республика йту апсуа-абаза йгьи агвхъауа диаспораква йрыуу ауагIа йрынйатI.
Август а 15 Апсны апны зтахъырала айсра йпшцIалыз ауагIа рымш дыртлапIитI. Ауи асквшква 1992-1993 рагIан Апсны ауагIа р-Абашта айсра анакIвшуз згвы йызшIнатта апсуаква йрыдзхъагылта агъа йпшIагылыз айсчва йырхьызхIвагапI. Ауи амш йазынархата АААК ахабарргарта портал ауат афырква йрыуата зджьакIы рхабарква гIатанацIитI.
Сирия ар агенерал-майор, ажвлара йгьи аполитика уысхагIв ду Маршан Уалид Согъвым апны чвахъабага син йзыгIахъыртIтI.
Апсны апрезидент Хаджимба Рауль Сирия апны апсыуа-адыгьа диаспора ргIащтийыгIвчва дрынйатI йгьи Марщан Уалид диджьабатI


АкIавкIаздырыгIв бергьльы Генко Анатолий йзынархаз хъмаштылра айззара акIвшатI Санкт-Петербург йтагылу Кунсткамера музей апны.
АкIавкIаздырыгIв бергьльы Генко Анатолий дгIадрийищтара сквш 125 ъацIыз йазынархата хъмаштылра айззара акIвшатI Санкт-Петербург йтагылу Петр Ду йыхьыз зхъу антропологии этнографии рмузей (Кунсткамера) апны апщаша, май а 19 атшын. Генко Анатолий – зъачIвагIалагIвчва йгIарылхIвуз абызшвадырыгIв, аэтнограф, ашIалахIваразкIкIыгIв, атурыхдырыгIв, КIавкIаз ауагIахъаква рыбызшваквала йагъьыз аъачIвагIагIвчва йрыуазаджвыз – ари амузей апны КIавкIаз ахъвшара унашва ахъицIун.
Анйара Кунсткамери Адуней апсуа-абаза конгресси йадырчпалыз ангIалра апкъ йтата йадылгалтI амузей анаука нхагIв ахIба, аистория наукаква рдоктор Албогачиева Макка.
Апхьахьа ду йюбилей йахьызхIвагата Адуней апсуа-абаза конгресс ЙхIаракIу асовет аунашвачпагIв Эгьзакь Мусса амузей адиректор Головнев Андрей йара Эгьзакь Мусса йгIаджвыквцIарала асквш 2021 ноябрь а 27 агIан Гвым кыт апны йгIахъыртIыз Генко Анатолий йчвахъабага син йгIахъыху аминиатюра йыйттI. Йара ауи апш миниатюра лырттI айззара йгIдрайгваз апхьахьа йпхIа Гусева Юлиягьи. Ужвыгьи закIы Апсны анаукаква р-Академия ахъазла согIата йнайахвтI академия апрезидент ДжьапIуа Зураб. Аскульптура академия атдзы апны йгылазлуштI.
Эгьзакь Мусса йшихIвазла, Генко Анатолий «абазакви апсуакви, КIавкIаз шабгу ауагIахъаква йырмагIну архъвыхра къару ду алайцIатI, абаза уагIа рэтнографии рыбызшви зырхъвыхуа анаука ащата щтIайцIатI».
«Анатолий Нестор йпа йылахь йшакIвымыз йцатI. Льажьа йымамкIва дыркIын йзаманыгIвата атутанакътара дтадырпсытI, йаргьи ауи амщтахь гIамта ауыра йыхьыз зджьрагьи йгьгIанамхIвахуазтI. УахьчIва, абари йапшу ауысква рбзирала, апхьахьа дудздза йынхаракви йхабари шIыц-шIыц йгIащтIырххитI. Ауыла хIара апхьахьа дгIахIгвалашвахуа, йхаз ауыс хвы аквхIцIауа йахъазымкIва йгIадзынгылуа абанпарагьи атурых шырхъмаштылуаш дхIырбитI, акъральыгIва абзазара апны апхьахьаква йалкIгIу магIны шрыму хIацIачIвагъвитI», – йхIватI АААК аунашвачпагIв.
Айззара апны щарда мцIуата йгIацIцIыз Генко Анатолий йынхараква «Абазаква йырзынарху агIвыраква» йгьи «КIавкIаз аэтнография ардыррала аджвыквцIага» йгIарыквчважватI. Ауат ргIацIщтра збзиру Эгьзакь Мусси ауи йрыбагъьаз, Апсны анаукаква р-Академии «Алашара» Дуней адкIылари йацыта йлырхыз «Абазакви апсуакви: абызшвакви атурых-гвбайара тынхи гIащаквыжьра йгьи тшауацIдрыхра» программи ракIвпI.
Анхараква дгIарыквчважватI ДжьапIуа Зураб – ауи йакIвпI ауат адызкIылыз. Акнигаква рэкземплярквакI амузей абиблиотека йрырттI. Йара айззара даквчважвауата ДжьапIуа Зураб кIавкIаздырра апны Генко йалацIара хвы шузаквымцIуш гIаликIгIатI.
«Акнигаква аназхIкIкIуаз абиблиотекаква рархивква, Санкт-Петербург йтагылу, РАН йаланакIуа АмарагIайыртала йаъу акъральква р-Институт архив, Ставрополь край а-КъральыгIва архив, йара Генко Анатолий йархив рпны зджьарагьи хIызнымйас атексткви ашвъакви хIырхъанагатI. Араъа йгIачважваз зымгIва апхьахьа пхата йыквчважватI. Ари йапшу анйараква чIыдахъвыла йудырбитI ауагIа Генко Анатолий Нестор йпа уста йхаз шырхъмаштылуа», – йхIватI ДжьапIуа.
АААК апны акIавкIаздырыгIв, апрофессор Генко Анатолий ауи апхъалагьи дгIаргвалашвалун. Асквш 2019 агIан СогIвым апны ауи йкнига «Абазаква йырзынарху агIвыраква» апрезентация акIвшатI, асквш 2021 агIан Къарча-Черкес апны атурыхдырыгIв ду йзынархата Дуней наука-практика конференция адыргалтI.


Лента событий ВААК
Баслахв кыт апны АААК ашIыпIа хъвшара апхьагIвчви МикIайа Эрики ранйара аднагалтI
АААК анхагIвчва ашIыпIа хъвшараква рыцынхара апеъ йтата актер, апродюсер, арежиссер, ажвлара уыснкъвгагIв МикIайа Эрик дрыцта Баслахв кыт апхьарта йцатI. Апхьарта арыпхьагIвчва рахIварала ауаъа апхьагIвчва ахIбачви сынчIва апхьарта йгIалгаквауи йырзынарху айззара адыргалтI. Анйара атема хъада – «Умурад уазыназырдзауа ахъатачIв мгIва» – МикIайа Эрик йыршIыйара бзазара злалаз ахъвква, ауи йъачIвагIара йшалайырхIуз, йхъа дадынхалуата швапхата йырхIаз гIахънатIытI.
Эрик апхьагIвчва йара уахьчIва йалагата ргватра ркъаруква ззынадырхуш, бзазара мгIвата йгIалырхуаш йазынадырхарныс дрылабжьатI.
Ауи акIвымкIвагьи гIачважвара азъазарала мастер-класс риттI, апхьагIвчвагьи ауаъа МикIайа Эрик йуысаква йгIарыпхьатI.
Урышв бызшвали литературали арыпхьагIв Торуа Руслана асас йзынархата уыса алалцIан йара дгIапхьарныс дйыхIватI.
Пхата йакIвшуз айчважвара ужвыгьи анйаракI гIанарыцIстI – асабиква май а 3 Аурышв драма театр апны йакIвшуш МикIайа Эрик йконцерт йдрайгватI.
Баслахв апхьарта апхьагIвчвагьи арыпхьагIвчвагьи ргвы йгIатыцIуаз аразыра ажваква ари апш формат гIалызхта магIны зму ауысква абараса йрылачважварныс лшара гIарызтыз адгалагIвчва йырзынадырхатI.
АААК ариауыс апны йрыцызкIыз АБНИЛОСи ауи адиректор Лейба Виталий ДатикIа йпи йырзыразпI.


СогIвым апны Адуней апсуа-абаза конгресс ашIыпIа хъвшараква зымгIва рунашвачпагIвчва райззара акIвшатI.
СогIвым йаъу АААК ауысхарта апны Адуней апсуа-абаза конгресс ашIыпIа хъвшараква зымгIва рунашвачпагIвчва йшалакIу йапхъахуз райззара акIвшатI.
УахьчIвала ахъвшараква рпхьадзара 42 йнадзитI. Ауат хачIв хъадата рпахь йгылу акытква рбзазагIвчва разыгIальаматра гIащтIырхта дара-дара рбзазара шагъьырчIвуаш йаквдыргвышхвара акIвпI. Абарауаса АААК Апсны апны йджьгару акъральгIв жвлара тшауацIнарыхра йацхърагIитI.
АшIыпIа хъвшаракви чкIвыныргIа рджьгарри агвынзыргIвуа Жьыба Дмитрий йшихIвауала, анйара мурадта йамаз ахъвшараква рунашвачпагIвчва абардырра, йыздынхалуа апроектква рыквчважвара, апхъахьыла йыздынхалуаш ахачIвква лыхра ракIвын.
«Ареспублика арайонква зымгIва рпны ашIыпIа хъвшараква щардапI, ауат рынхара агвынзыргIвуа гIвыджь хIакIвпI – Берзениа Валерийи сари. ХIынхауа хIалагищтарагьи дукI гьцIуамта зымгIвагьи хIгьрабамдырстI. Пандемия ауырахан хIгьзабамбузтI, ужвы рыцIа аргваныта хIащтаныкъвауа хIалагата хIынхара рыцIа джьгарта йджвыквхIцIара атахъыпI», – йхIватI Жьыба.
Ахъвшараква рунашвачпагIвчва рыхьызква, йъауу гIархIвунта рпроектква йрыквчважвун – АААК ацхърагIарала йдырхъйахьазгьи ужвы йыздынхалуагьи.
Йъадзанхаз швапхата йдырхIаз йшгIарднарбауала зымгIвадзугьи йацшIакIта йырхIвитI уацIагылырквын уыс щарда «ахча ду уымамкIвагьи» йшузычпуш – йатахъу ашIыпIаква рпны ауагIа сабапракI рчпарныс йазыхIазырызлара акIвпI.
«Кытипхьадза апны йджьгару абзазагIвчва ргвыпкI аъазара атахъыпI, ауагIа дара закI рчпара атахъыпI. АААК ргвышхвагIвта йалитI. ЙаъапI акытква рбзазагIвчва закIы йазпшуа йанчIву, ауаса «йара-йара» закIгьи тшгьапсахуам, къарукI адуцIара атахъыпI», – йылпхьадзитI Тамыщ кыт ашIыпIа хъвшара аунашвахъцIагIв Ануа Джьамила.
Ауи апш ргвышхвагата йгIауырба йауаштI, ажва ахъазла, ашIыпIа хъвшаракI апны йгIаларгаз ауагIа дырра рылагарала апроект. Гвдауыта район йаланакIуа Уатхара кыт ашIыпIа хъвшара унашва ахъызцIауа Бжаниа Амиран акыт апны абзазагIвчва рыхъазла кыт млыкврхIащала абжьараква шадыргалыз гIайхIватI.
«Атренинг амщтахь акыт абзазагIвкI уатрарпхарта йыргылын – ужвы хъахIара йызгIанагитI. АгIаджвыквцIараква щтадъа йгьагIвсуам», – йажва найырдзатI Бжаниа Амиран.
АААК сквшщарда цIуата йрыцынхауа Ткъварчал ашIыпIа хъвшара аунашвачпагIв Аршба Белла йцIыхъвахауа ахвысквша руацIа а-Конгресс анхара рыцIа абзазара йшаквыргIапсу гIалылкIгIатI.
«А-Конгресс акытква рпны уыла йабауа ауысква архъйауата йанызба псы гIасхъалхтI. ЗджьакIы бзиракI хIзырчпара шыртахъу аныгIбара рыдзхъа хIымгылныс хIгьахвитым. УагIата йатахъу зымгIва гIаланасыркIта хIынхуштI», – йылрыбагъьатI Аршба.
Ауи йшылпхьадзауала, ареспублика апны аъащаква шщаквгылызла, район щарда рпны асоциал йгьи ажвлара проектква хъгалра рытра атахъыпI.
Анйара апны ашIыпIа хъвшаракви чкIвыныргIа рджьгарри агвынзыргIвуа Жьыба Дмитрийи Берзениа Валерийи уыжвласыла йджвыквырцIуш гIвпроект шIыцкI ауатыкв йгIатаргатI.
Ауи апшта, ашIыпIа хъвшараква йалакIу ргвыпква рквтабжьарала ауагIахъа хъвмарщаквала анкъвакъвра адыргалра ргвыгъапI.
«Анйара апны ауагIахъа хъвмарщаквала апроект хIрыбагъьатI. АшIыпIа хъвшараква агвыпква азыркIкIуаштI, кыт-кыт йанкъваквъуаштI. УацIыхъван ауи ареспублика арайонква рквтала анкъвакъвра духуштI», – йхIватI ашIыпIа хъвшаракви чкIвыныргIа рджьгарри агвынзыргIвуа Берзениа Валерий.
ЙгIвбахауа апроект авидеороликква ррыхIазырра йапщылапI: ауагIа зкыт рыцIа бзита йгIазырбауа-хIва йанкъвакъвуаштI. Ароликква гIвдакъикъакI ахIа йнамдзауа йапшым форматта йхъых йауаштI. АъачIвагIагIвчва злазлуш ажюри йагъьу анхара гIалнахуаштIта йайгIайыз согIа хъадата видеокамера рыртуаштI.
Адуней апсуа-абаза конгресс ашIыпIа хъвшараква Апсны арайонква зымгIва – Гагра уалагата Галдза – йгIахъыртIхьатI. Ауат асквш 2019 агIан йгIандыршауа йалаган уахьчIвала Апсны акыт 42 рпны ауагIа джьгарква адыркIылхьатI.


Зыжвлала йадыгьу Апсни Финляндии ркъральыгIв КъвышвхIа ИсхIакъ йпсадгьыл апны дзабадырта йыгIвзахаз апсуаква йритыз йажва йырхъйауата Хельсинки апны уагIахъа культура квта гIахъитIытI.
Финляндия акъала хъада Хельсинки апны сквшыкI цIуашта йынхитI йдучвам Апсуа культура квта. Ауи гIахъитIытI Трыквшта йгIатыцIхыз арепатриант, зыжвлала йадыгьу асуратчпагIв-дизайнер Къаймаз (КъвышвхIа) ИсхIакъ-Садыкъ.
УахьчIва КъвышвхIа ИсхIакъ йгIанйыршаз аквта унашва ахъицIитI, ймурадугьи «йуагIи йыжвла ъану йпсадгьыли дырбжьыта далырныс» акIвта йхIвитI.
«Азъазара – сбзазара йахъвыкIпI, ауи спшыща арбайитI. Сызлу ажвлара рпны сынхаракви сгIарбартакви гIасрысабапитIта Апсни Адыгьашти ртурыхи ргвбайари ауагIа йшрылазжьуаш сащтапI, йаъу абаргвыраква аргамта йсчпата ауат ррыдзра закIыла сацхърагIара стахъыпI», – йхIвитI аршIыйагIв.
Гвбайара, азъазара, Апсны
АбашталагIвчва ранйаракви аквта йаднагалуа антахьгьыт ауыскви ауи ахъазла йазалхта багьандата йгIайахвыз апещ апны йакIвшалитI, ауаса ауи акврыдзраква хъигIвахра ахIатырла ИсхIакъ ауаъа йара йхъатачIв сурат гIарбартагьи анйыргIалтI.
«Сара Европа, Финляндия рсуратгIвгIвчва рынхараква гIасырбауамцара ауагIа ргватра Апсуа культура квта ахьыла йгIасырхара сгвыгъапI. Араъа апсуа йгьи адыгьа суратчпагIвчва ргIарбарта адызгалра стахъыпI. ХIара хIымгIва ауыран йгьи гIапсаран, ауаса хIмурад шгIахIыдахIвуаш йазхъасцIитI», – йхIвитI КъвышвхIа ИсхIакъ.
УахьчIвала ауи – гIвзачвазтынгьи ъачIвагIалагIвызтынгьи – йабадырраква гIайрысабапуацара амалькI шйауа дгIакIвзыршауа ауагIа Апсны аунашва райхIвитI. Ажва ахъазла, Хельсинки акIьадыгв Кумпула апны йгIацIцIуа асурат журнал «Kumposti» апны Апсуа культура квта анхари ауи аунашвачпагIви йгIарыквчважвауа гIвыра гIанылхьатI.
ХачIвыта йпахь йыргылуа щардапI – Хельсинки апны апсуа йгьи адыгьа артистква, амузыка йгьи афольклор гвыпква рконцерткванадзара адигалырныс йтахъыпI.
Ауысгьи анбжьагIвра апны йгIаджвыквлитI
Къаймаз (КъвышвхIа) ИсхIакъ-Садыкъ Финляндия апны сквш 25 цIитIта дбзазитI, ауи акъраль дакъральыгIвпI. Ауаса йыжвлала дадыгьапIта – асквш 2019 агIан Апсынгьи дакъральыгIвхатI. Абарауи агIан Апсны данца акIвпI ауи гIвзачва шIыц анйау – ауат йрыуахатI акъраль апрезидент йкьангьашыгIв Аджьынджьал Рисмаг, ажвлара уыснкъвгагIв ПапцIаа Астамур йгьи агIвгIвы Габелиа Дмитрий.
Аджьынджьал Рисмаг йгIайгвалашвахитI асквш 2019 август а 15 атшын (ауи амш Апсны апны зтахъырала айсра йпшцIалкваз йрымшта йдыртлапIитI – аредакция ррытаразга) Апсны ауагIа р-Абашта айсра зтахъырала йалаз йыгIвзачва ъайрайгваз СогIвым адзытшпурам йыквгылу ачартакI апны йрыдзхъаз айшва уыла дгIацIахуата уагIахъа фаша йышвата хъацIакI дшчIваз.
«СыгIвза ПапцIаа Астамур хIыдзхъа айшва кIвымжвы зышвата йадзхъачIваз ахъацIа гвы йыйттI. Ауи хIыгIвзачва акъабардыйаква йрайхIвтI: «Ари хIа дхIчIвыпI! ХIйабамдыркIва йгьауашым!» Абарауаса ИсхIакъ хIйабадыртI. Ауи трыкв, ангьльыз, адыгьа бызшваквала дчважвитI. Йапхъахауата хIанабадыр хIкъабард нбжьагIвчва рбзирала адыгьа бызшвала хIйачважватI. УацIыхъван хIа дукI йхIымдыруа ахбызшвакIла хIайчважвалун. Ауи урышв бызшва гьидырдзум ухIва ауаштI, хIара трыкв бызшви ангьльыз бызшви шхIымдыруа апш. Агаджетква гIахIрысабапуамцара йшаъазлакIгьи хIабагIагвынгIвуан», – дхъыччауа йхIвахитI Аджьынджьал.
Абарауаса мшкIы йшайчважвуз акIвпI Хельсинки апны Апсуа культура квта агIахътIра ауыс ауатыкв «йшацгIатаргаз».
«ГвынгIвырапI ужвы ауысква шаъула Финляндия акъральыгIв йакIвмызтын Хельсинки апны Апсуа культура квта датша заджвы йшизыгIахъымтIуашыз. ИсхIакъ хIызлайыргвыгъаз йырхъйан ауыла сара йсхъазымкIва швъала йпсадгьыл шIыцхаз Апсны Республика ахъазлагьи уыс ду йхатI», – йпхьадзитI Аджьынджьал Рисмаг.
Апрезидент йкьангьашыгIв аквта Финляндия йбзазауа абашталагIвчва Апсны азыгIальаматраква рнарыскIьара ауыс йшгIалананаркIуаш кьангьаш гьазгIайгуам.
«ЙыздырхитI 90-хуз асквшква хIкъраль ахабар зджьарагьи йандмыргуз агIан агIвымакъральква рыжвлара хабарргагаква хIара йапхъахуз хIпрезидент Ардзынба йтдзахьыз ащтIыхга «и» йаквдырхIауа йацаркIуа «Ардзинба»-хIва йанырхIвуз хIща шгIашуаз. Ауаса йыздырхитI Москва йту хIыгIвзачва ауи ахабарргара блокада шпыртшуазгьи. Са схъа йгIатахатI Бройдо Анни Румянцев Вячеслави рыхьызква. Ужвы Лагъь Европа апны ауи йашIырпшыта закIы ззычпуш агIвычIвгIвыс Анчва дангIахIит хIгвыргъьачIватI. Сара КъвышвхIа ИсхIакъ съайабадырыз насыпрата йспхьадзитI. ХIара – зхъахвитра къральквакI рахIа йацрымкIыз – хIыхъаз хIъаларымхIвауа акъральква хIшрабадырлакIгьи бзира алапI», – йгIаликIгIитI Аджьынджьал Рисмаг.
Ауи хIапхъахьыла акъральыгIва агIвыма къральква рпны йынхауа апсуа культура квтаква ахчала йадгалра ауыс йалапшырквын бзихушшва йбитI.
«СгвыгъитI а-Парламент шIыцта йалырхкваз акъраль абюджет йаналапшуа гIамта гIараута агIвыма къральква рпны йынхауа апсуа культура квтаква йшырцхърагIуш йазхъвыцырныс. Хельсинки апны йахъазымкIва Нальчик апынгьи сквшквакI цIитIта Апсуа культура квта нхитI. Йара ауи апшта сара ужвы Владикавказ къала апны апсуа культура квта шIыц агIаныршара йгIапырасуа ауысква шалсыргуш сащтапI», – йгIашIипхьадзатI Рисмаг.
Финляндия апны апсуа квта йапхъахауа ачIвырхъаква
ЙагIвсыз асквш ауацIа Апсуа культура квта апны агIарбартаква, датшагьи ауысква акIвшун. Ауат йрыуан Сирия йгIатыцIхта Финляндия бзазара йгIайыз адыгьа йгьи апсуа артыгIвчва рынйараква. КъвышвхIа ИсхIакъ йшидыруала, ауат 150-гIв райхIа йнадзитI.
Хельсинки амуниципал уысхартаква ръизинла Апсны Республика ахъахвитра адуней жвлара йшацыркIуаш йазынархаз гIвмитинг-гIарбартакI акIвшатI, Хельсинки агалереи аквта библиотеки рпны Апсны йгIаквчважвуз гIвгIарбартакI адыргалтI. АгIарбартаква рпны асуратчпагIв йара йынхараква гIайырбун йгьи Апсны даквчважвун.
Аквта аунашвачпагIв ауат йакIвшаз ауысква гIарыдахIвта йпхьадзитI.
«АгIарбартаква радгалра сара йсгIапсаран, сара сахча рыласцIатI. ЙамгIаннхаразлакIгьи ахчала швага-загакI амапI, ауаса ахчадъа йузычпушгьи гьмачIым. Сара йджвыквсцIаз ауыс апхъахьылагьи йшашIасымрысуаш садынхалитI. ЗакIы йахъвуш апроектква гIануыршата йуырхъйара ахIатырла уашIамсуа уынхара атахъыпI», – йпхьадзитI аквта аунашвачпагIв.
КъвышвхIа ИсхIакъ йкъарула йара ауи аквта библиотека апны апсуа йгьи адыгьа гIвыраква рхъвшара гIандыршатI. Ауаъа книгата йаъу ужвыгьи мачIыркIвапI, ауаса Хельсинки абиблиотека ауи апш хъвшара ъамагIвацугьи уыс дупI.
«ХIыбызшва узырбауа агIвыраква Хельсинки абиблиотека апны йаъапI! Ауи апроект Апсны съадзаныз схъа йгьтымшвтуазтI. Апсны йауу сыгIвзачва апсышвала йгIвыта книга гIасыртын машинала араъа йгIазгтI. Адыгьа бызшвала йгIву акнигаква сара йсыман. Сзабадырквауа срыхIватI агIвыраква рыцIа йшщардахуш йгIасцхърагIарныс, ауаса уахьчIвала заджвзаджвыкI йакIвпI збжьы гIазыргаз. Йхъаду – абиблиотека апны хъвшара ъагIандыршаз акIвпI, акнигаква ррыщарадари архив адгалри ужвы садынхалитI. ХIара апсуа йгьи адыгьа бызшвала йгIву книга ужвыгьи йхIтахъыпI. Абиблиотека книга артныс зтахъкву са тшгIасзынадырха йауаштI», – АААК асайт апхьагIвчва тшырзынайырхатI КъвышвхIа ИсхIакъ.
Йдамыгъахаз абаракъ
Датшагьи джьащахъваракI йхIватI Къаймаз (КъвышвхIа) ИсхIакъ-Садыкъ. Ауи Апсуа культура квта анхара йгьапщылам, ауаса апсуа машинанкъвцагIвчва хвы аквырцIатI: КъвышвхIа ИсхIакъ апсуа номер зму машинала Европа хабзала йшаквнагаз апшта йрылалыз йапхъахауа дгIвычIвгIвыспI. Ауи йхъатачIв машинала Апсны Республика дтыцIтI, Россия Федерация дрылсын Финляндия Республика дталтI.
АгIвычIвгIвыс гвышхвагIв йгьи ахIаракьатчпагIв, асуратчпагIв йгьи апатриот КъвышвхIа ИсхIакъ Финдяндия йауу ауагIа йцри псадгьыл ужвыгьи йдйыдрлуштI, ауи анхара ашIайрысырныс йгвы йгьтам.
«Адуней апны коронавирус йапщылу ашIакIраква аннырххра хIынхара рыцIа йалыргата йщаквгылуаштI. АААК ахабарргарта портал Апсуа культура квтагьи сара схъаталагьи гватра ъахIзалырхыз ахъазла швабыж сазыразпI. Сара Адуней апсуа-абаза конгресс шынхауа сапшлитI. Ужвы ари асахIат хIара хIквта ащапIы йхвынгылгIвацитI, ауаса хIапхъахьыла АААК анхарагьи айззара дуквагьи хIрылалра атахъыпI. Адуней апсуа-абаза конгресс йалата йынхауа сайщчва адахIвраква рзыстахъпI. Сальам ду азынастйитI спсадгьыл – Апсны!» – дхIвахIвтI йажва далгауата Апсуа культура квта аунашвачпагIв.


Лента событий ВААК
КIавкIаз айсра йаладзыз рхъмаштылра амш йахъыцIуа асквш 158 ахьызла Эгьзакь Мусса апсуа-абаза (абаза), аубых уагIахъаква, КIавкIаз йту айщчва уагIахъаква тшырзынайырхатI.
"ХIара хIгьахвитым ауат арыцхIагIа гIаншараква хIхъхIраштылырныс, йгьи уахьчIва хIбзазаща тамамта хIадгылта хIуачIвбзазара лашарахара ахъазла йгIахIцхърагIуш ауи ахъмаштылра акIвпI. ЙахьчIва хIара йазакIу хIуачIвбзазара шаъазлуш, йгIадзынгылуа абанпараква тынхата йрызгIаныгIажьуаш ахъазла джьауапкIра ду шхIыхъвдакву гIахIгвынгIвуата хIбзазитI."


Акция «Ашьамаҟа» Апсны акъалаква рпны йгьи Трыквшта апсуа диаспора рквтала йакIвшуштI.
КIавкIаз айсра йаладзкваз зджьабауа ауагIа зымгIва адыркIылырныс ахъазла Апсны акъалаква рпны йгьи Трыквшта йтабзазауа хIабашталагIвчва рквтала акция «Ашьамаҟа» анджвыквылра ахъмаштылра лентаква зкьпхьадзара йнадзауата йыршуштI.
Ахъмаштылра лента асквш 2016 агIан йгIархъвыцтI. Алента амакет дадынхалтI Апсны йгьи Россия асуратгIвгIвчва радкIылараква йрылу, Адыгейшта апны гIатгара зму асуратгIвгIвы, Гулиа Дмитрий йыхьыз зхъу асогIат алауреат, Леон йорден анкъвгагIвы Джьапуа Батал.
Алента атхыпха накIылсгIакIылста йчпапI – ромб квпшыра зму ашаныза харта йаларпапI – ауи апсуа джьабара цIасла йадыркIуа ачвамза Ашьамаҟа алаща йадамыгъапI. Амцабыз асурат йгьи йаквгIву асквш 1864 йыргIарбагапI асквшква 1864-1887 рагIан «АмхIаджьырра» ззырхIвауа КIавкIаз ащхъа уагIахъаква мчыла ртгара йаладзкваз рхъамаштылра йазынархата йаркIу ашьамаҟа. Алента ахьапщ-гIважь чва аджьабара чвамза ачваба йахцIарапI, агIважьткъыткъра – ачвамза амцабыз, аквайчIвара – аджьабара, ахъвасатхIва, алгIва, мчыла йтыргаз КIавкIаз ащхъа уагIахъаква йрыуата йаладзыз рыхъазла йаркIу ачвамза къом ркIьагIваса йагIарбагапI.
Алента учгIвыча арма тланыкъвала йкIыдыркIыл йа умахъвшIа йакIвуырша йауаштI.
АААК апхIвысква рсовет аунашвачпагIв Ардзынба Гета йшылхIвазла, акция «Ашьамаҟа» апхъахьыла ансисквша цIаста йакIвдыршалуштI.
«Ахъмаштылра лента ажвлара адызкIылуа хцIарата йщаквгылуаштI, ауи Апсны абзазагIвчви агIвымакъраль абашталагIвчви рацIагылра йазынархапI. Акция йауацIыхта йшакIвшуш хIащтапI, уагIа мгIвайсра аджыпха йтахIыргылныс хIтахъыпI, йауа ухIварыквын уахьчIва ауи тшгIадыркIылуа йалагахьатI Трыквшта йбзазауа хIайщчва. ЙащтагIайуата агеография ауацIыхIхырныс хIмурадпI Иордания, Египет, Лагъь КIавкIаз ареспубликаква, зымгIва рапхъа Къарча-Черкес, хIдиаспора йадкIылата йъату анахьанат акъральква рбзазагIвчва гIацIанакIуата», – лхIватI Ардзынба Гета.
Аджьабара мшы май а 21 йъаквшвауа швхIаусыгIва амапI. Асквш 1864 ари атшын Кбаада ахва (ужвы Россия йаланакIуа Атшшарта Къапщы) апны сквшышвбжакI раъара йакIвшаз КIавкIаз айсра ъалгаз йазынархата айсыгIвчва рпарад акIвшатI. Аурышв ры райгIайра швынзыкьыгIвпхьадзара йнадзуз абзазагIвчва рылахь пнатшытI. Ауат рпсадгьыл кIадрышвта мчыла Осман паштахIыгIвала йайтыпахра атахъхатI, ауыла йтыцIхта анахьанат акъральыква йрылалхуамцара.


«АбраскIьыл йфыруысква» мультфильм АААК ахабарргарта портал акъаруквала апсуа бызшва йгIахъырхын ангьльызла йатаркIтI.
Амичба Амра
Асквш 2020 агIан апсуа ашвахIвагIв, асуратчпагIв йгьи амультипликатор Квициниа Астамур йгIанйыршаз «АбраскIьыл йфыруысква» мультфильм Адуней апсуа-абаза конгресс акъаруквала ангьльыз бызшвала йатаркIтI. Ужвы авторгьи атакIра йадынхалыз агвыпгьи багъьата йхъарцIитI: амультфильм збуш агалагьи йщардагIвхуштI.
АбраскIьыл ангьльыз бызшвала дшчважваз
Амультфильм йалу айчважвараква зымгIва апсуа бызшва йгIахъылхын ангьльызла йаталкIтI АААК ахабарргарта портал аредактор хъада Лазба Амина.
АтакIри абыжьква шIыц-шIыц йацIацIахри йнардзата йчпара а-Конгресс магIын ду амата йапхьадзан ауи ауыс абызшва йанкъвгагIву стилист дгIаланадыркIтI.
Англия йауу Сингх Калли пщысквша цIитIта СогIвым дтабзазитI, абызшва ззырдырра зтахъкву дрыдынхалитI. Ауи апроект архъйара дгIалалтI.
Лазба Амина йшылхIвауала, атакIра данадынхалуаз ахъвхвыцква ддрыгIапсатI. Араъа англичан йцхърагIара швабыж йгIалыхъватI.
«Ахъвхвыцква райшата йгьсзатамкIуазтI. Ауи апсуа мшыркъвара урышвла йанухIвауа йапшпI – алахIвараква абгата йгьузыгIарбум. Сара ауат алахIвараква агIвычIвгIвыс йанихътысуа Калли ангьльыз бызшвала йгIайгвынсыргIвуан – ангьльыз бызшва апны рыцIа йрыквыргIапсу шйызгIауашыз апш. Бжьипхьадза лахIварата йгIанарбауа цкIы-цкIы йалыхIхуан. ЗмагIныла рахIа йаргвану ажваква гIахIауан», – атакIра шакIвшуз амадзаква хIыцагIвылшатI ахабарргарта портал аредактор хъада.
Ауи йгIацылцIахтI ашва атакIрагьи уыс баргвыта йшгIацIцIыз – йызлаларцIаз абызшва амакъым тшаквуыршварныс гьмайрамызтI.
Лазба йшылхIвазла, амультфильм апродюсер Пилиа Мзауч апхъапхъадза йгвы йтаз афильм итальйан бызшвала йатаркIныс акIвын, ауаса апортал апны ауи абызшва ъагIадымрысабапуа йгIалцIла АААК ангьльыз бызшва йаквгIашIастI.
«Ангьльыз бызшвала йчважвауа персонаж щарда апсышвала «йчважвауа» йалагахьатI – Бэтмен, АгIвычIвгIвыс-Багь датшагьи. ХIара апсуа фыр АбраскIьыл ангьльыз бызшвала дхIырчважвара хIтахъхатI. Ауи апсуа персонаж ареспублика утыцIта ауагIа драргванызчIвуаш чIвырхъапI. Ауи акIвымкIвагьи хIдиаспора йрыуата щардагIвы ангьльыз бызшва бзита йырдыритI, ауатгьи амультфильм йапшырныс рымагIальаматхуштI», – йылпхьадзитI Лазба Амина.
Ауи йгIалылкIгIатI амультфильм ахъазла збыжьква анызцIаз, атакIра, астудия апны абыжьква ранцIара йацхърагIаз зымгIва ауи хвыдъа йшырчпаз.
«Амультфильм ангьльыз бызшвала йатакIра ауыс зымгIвагьи йыргвапхатI, даргьи йгвыргъьачIвауа апроект йазынхатI», – лхIватI АААК ахабарргарта портал аредактор хъада.
«АбраскIьыл йфыруысква» гIанзыршаз Квициниа Астамур апсуа мультфильм ангьльыз бызшвала йъатаркIыз гвыргъьара гIаншарата йгьи джьащахъварата йпхьадзатI.
«ХIа рыцIа хIызщцаз ангьльыз бызшва йгIахъырхта апсышвала йатаркIуата акIвпI. Араъа хIара йхIчпаз адуней шабгу апны йызлачважвауа абызшвала йатаркIтI, ауи абзирала афильм йапшуаш рпхьадзара щардала йалахIуштI», – йхIватI Квициниа.
Ауи адубляж ауыс гIалазгаз, йынхара гIальаматра азызбаз Адуней апсуа-абаза конгресс дшырзыразу йхIватI.
«АААК ауысхагIвчва дубляж ачпара ауысла саргьи афильм ахчала йацхърагIаз Пилиа Мзаучгьи тшгIахIзынадырхатI. ХIай-хIайма хIадгылтI. Амультфильм (апсуа бызшвала – аредакция ррытаразга) сютуб-канал апны бзита йапшитI, ауаса ауи гIазквчважвауа гIазгвынгIвуа апсышви урышв бызшви здыруа ракIвпI – ауаъа аурышв титрква ацпI. Ужвы амульфильм агIвыма къральква рпны йбзазауа хIдиаспорагьи антахьгьыт ауагIагьи запшуаштI. Ауи магIын ду амапI, йауа ухIварыквын амультфильмквала датша уагIахъаквакI ркультура гIаугвынгIвы йауаштI», – кьангьаш гьазгIайгуам Квициниа.
Амультфильм абыжь шIыцква
Амультфильм афырквакI рбыжьква апсуа бызшвала збжьыла йчважвуз йанырцIахтI. Ауи апшта, Адауы (апсуа бызшвала – «айныжв» – аредакция ррытаразга) МикIайа Эрик йбжьыла, шIчIваракI апны йгIаншауа АуахъынлацIисгьи Квициниа Астамур йбжьыда йшчважвуз апш йчважвуштI. Ауаса ангьльыз бызшвала ажваква райхIара адублер шIыцква йанырцIатI – Берзениа Валерий, Джонуа Алан, Сингх Калли йгьи Логуа Дауыт.
Джонуа Алан апроект йалу зымгIва рацкIыс дшIапI, дхвыцпI – ухIвагьи йауаштI. Ауи цысквша ракIвпI дызту, Адауы йпа йбжьы аницIатI. АчкIвынхвыц уызгIвымсхыз британ чважваща йымапI, хсквша дыртата далаган Сингх Калли йпны ангьльыз бызшва тшазибжьитI. Йаба Джонуа Дамей йшихIвауала, Алан абызшва ангьльыз бызшвала амультфильмква дырпшуамца ййырдыртI.
«Алан хсквша даныртаз далаган ангьльыз бызшва ййырдыритI. Ангьльызла амульфильмква дырпшлун. Апсышвала уызпшуаш гьщардам – ауатгьи зымгIва дырпшытI», – йхIватI аполиглот хвыц йаба.
Абыжьква акомпозитор, амакъымршIыйагIв Гвымба Анри йстудия апны йанырцIатI. ЙаныргIвуаз Сингх Калли ангьльыз ажваква рхIваща дахъпшылуан. Йара афильм апны рыцIа щарда зхIвауа афыр хъада АбраскIьыл йтарала дгIачважватI.
«АчкIвынчва зымгIва шынхаз сгвапхатI – йазычпата, ршIыйарагьи рылата. Ауи аъарагIвы ангьльыз бызшва рдыруата сгвы гьымгIвузтI. Апсуа бызшви ангьльыз бызшви рбыжьква аквшвитIта ахIващала баргвыра дукI гьгIанымшатI», – йрыбагъьатI Сингх.
ЙхIвара атахъыпI ауи йара апсуа ажваква бзидздзата йшихIвауа. Апсны дбзазауищтара йара-йара апсышва ййырдыруа далагатI.
«Апсуа бызшва ссырдырныс счвыбаргвхушдзысщун. Ауаса мачI-мачIымцара ажваква ссырдырын ужвы йстахъу сзыхIвитI», – йхIватI англичан апсышвала, уацIыхъван урышвла йгIацицIахтI: «Ауи йаццауата урышв бызшвагьи ссырдыритI, ауи йгIалцIла зынзамыза апсуа ажвакви аурышв ажвакви счвалапIатIитI. Араъа щардагIвы, айхIарагIв – уымхIвушызтын, урышвла йчважвитI, ауаса йанаъазара Апсны апны ауи удырра атахъыпI».
АшвахIвагIв Абыхвба Нарсоу амультфильм апны ауарад апсышвала йхIватI. ЙатаркIыз апынгьи йара ауи ашва ангьльызла йатайхIвахтI.
«Апхьарта апынгьи ауниверситет апынгьи ангьльыз бызшва сапхьатI, ауаса абызшвала йчважвауа ауагIа уанрыламбзазауа йа нхара уысла абызшва уанапщылам, ажва аламкIва, учважваща гьцкьазлум. Ауи йгIалцIла абжьы ананхIцIуз Калли йцхърагIара швабыж йгIахIыхъвун», – йхIватI Абыхвба.
Дубляж зчпуз актерква дрылашватI АААК анхагIвы – ашIыпIа хъвшаракви чкIвыныргIа рджьгарри агвынзыргIвуа Берзениа Валерий. Ауи АбраскIьыл йтшы Бзоу абжьы аницIатI.
«ХIреспублика утыцIта йбзазауа хIдиаспора йрыуу айхIарагIв апсышвагьи урышв бызшвагьи гьырдырам. Ауаса йанаъазара, апсуа мультфильм гIаргвынгIвра ахIатырла йатакIра атахъын. Ангьльыз бызшвала йананхIцIуз апсуаква рпсы шалазлуш хIащтан», – мачIкIгьи дацхъыччауа йхIватI Берзениа.
АмакъымршIыйагIв МикIайа Эрик агIвбызшвакIлагьи Адауы йтарала дгIачважвитI. Ауи апроект «щарда гIауыхъвдаквнацIауата гвалагIваласрагьи гIауыланацIауата» йхIватI: апсуа бызшвала йгIандыршаз амультфильм ангьльыз бызшвала йчважвауа рыхъазла йатаркIитI – ауатгьи «йгIаргвынгIвуа бызшвала апсуа локI йапшырныс лшара шрауаш апш». АмакъымршIыйагIв кьангьаш гьазгIайгуам йазалхта хачIвы ргылра шатахъу – ауагIахъа рхабарыжвквали рлокIквали афильмква гIаныршалара.
«СшхвыцыркIваз сандучви сабадучви апсуа локIква «срыквдырчIватI». Хъвлапныла сдрычвхуата ауат ангIасархIвуаз йара закIы гIван йгьгIасарымхIвуазтI – ауи аъара йщардапIта. Ауат алокIква аэкран апны йгIарба йауата йузычпуштI, йчпарагьи атахъыпI. АцIайква ужвы балахIдзата йырбауа йызпшуа Гарри Потер агьиква рацкIыс йгIальаматхуштI ауат. Квициниа Астамур хъахIаракIгьи гIалйымхуата йхъаззаджвыкI заман ауыра ауи ауыс дапщылан. СгвыгъитI щарда йнамихуата ауи ужвыгьи йыму апроектква йрыцызкIуаш меценат гIаншушта», – йхIватI МикIайа.
Квициниа Астамур апсуа хабарыжвква руыс щарда цIуата йынкъвицитI. Апхъапхъа ауи комикс гIацIищтуан. АбраскIьыл йгIайыквчважвуз йапхъахуз акомикс Квициниа Астамур асквш 2009 агIан йгIацIищттI. Ауи агIан ауи йгIайцхърагIатI Апсуа бызшва атшауацIыхра афонд. Акомикс апхьагIвчва йыргвапхадзатI, йабадырбауа йапшуан. Ауи амщтахь Квициниа йгIвбахуз акомикс – ауыгьи апсуа турых «Напха Киагуа» (апсуа уагIа рфыр – аредакция ррытаразга) ащатала йгIвыта йгIацIищттI.
Квициниа Астамур акомикс шIыцква ргIвра уыжвгьи дадынхалыркIвитI. Амультфильм «Кэтаг,ьцэахылп,а» («КвтIагъьчвахъылпа») асценарий агIвра далгитI. «АбраскIьыл йфыруысква» йащтагIайуа ахъвгьи йыгIвхьатI – йшихIвауала, йгIвбахауа ахъвы романтика фгIвыкIгьи ахъыхIуштI: АбраскIьыл пхIвыспакI дгIайхчитI.
«АбраскIьыл йфыруысква» йапхъахауата асквш 2020 август а 27 атшын СогIвым, Гвымба Рожден йыхьыз зхъу афилармония апны йгIадырбатI. Амультипликатор ауи йащатата апсуа хабарыжвква йгIарылху асюжет гIайахвтI. Атурых йафыр хъаду заджвгьи дзамайгIайуа, зхъахв здыруа апельуан АбраскIьыл йакIвпI. Ауи дызгIадрийыз йуагIа адгьыл гIвымаквала йауу агвыквсыгIвчва йырчвихчарныс акIвпI, йаргьи дбагъьата, дымчыта, йчхIара дута дгIадзынгылтI. АбраскIьыл атшы Араш гIайкIитIта йхъвдаквцIара йырхъйауа далагитI. Ахабарыжвква йшгIархIвауала, гIамтакI анагIвс ауи агъачва йырхъазымкIва анчваквагьи дырпшIагылуа дцан – ауи даквыдзтI, йхIаквым рхан мчымхъата дгIанхатI. АбраскIьыл йагъачва ауи гIадрысабапын афыргьи йтшгьи ахIатшпы пшвахIвла йкIыдырхIвалтI.


Азъазара
Адуней апсуа-абаза конгресс ЙхIаракIу асовет аунашвачпагIв Эгьзакь Мусса ауагIа ргвбайара тынха йазынарху "Амазара" проект зладжвыквлыз ахъвы шакIвшаз даквчважватI.
Апсны Очамчыра район апны йакIвшуз ашвахIвагIвчва шIаква ранкъвакъвра «Орфей» йалу апхIвыспачкIвын Адуней апсуа-абаза конгресс йазалху асогIа лыртатI.
Йапхъахауа апсуа профессионал суратгIвгIвы, ахI Шервашидзе-Чачба Александр Апсны ахIыгIва ахI Чачба Келешбей йпа дипан. Атдзахьыз Чачба йкIьасу аквтасквшышвква ртлахан йгIашIарышвта квырджь бызшвала йщаквгылтI агIвыща квпшыра Шервашидзе.
Декабрь а 20 атшын Согъвым аквта гIарбарта пещ апны Апсны ауагIа рартистка Агумаа Софа любилей йадахIвуата йакIвшатI асурат гIарбарта «АгIахътIра сайырква рагIамта».
Апсны ауагIа рартистка Агумаа Софа лбзазара щарда алан: йырчвыз атеатр пещквагьи, анапIасра дуквагьи, атеатр акъвыцIхрагьи, лапхьагIвчва рдахIвраквагьи.
Арежиссура шIа ацхърагIара знархарата Россия Федерация акультура аминистерства йакIвдыршуз анкъвакъвра апны Акъ МухIарбакь йыхьыз нкъвызгауа Черкес драма театр апхъагылара гIатнагатI.
Логуа Людмила лыхьыз йадзхъагылата лбзазара аурала йгIамгIвайстI ажва «йапхъахауа»: йапхъахауа апсыуа профессионал опера ашвахIвагIв, «Апсны апны йапхъахауа акIармацIис» – араса акIвын ауагIа йшырхIвуз. Ауи йапхъахауа апсыуа опера апны йхъадаз апартия лхIватI, лара ауи лакIвпI йапхъахауата Согъвым апны амузыка хъвлапынква адызгалуа йалагаз.
Турых зхъырхIвгIауа ансамбль «Абазинка» агIаныршагIвы, аунашвачпагIв ЧквтIу Владимир сквшы гIвынгIважва райхIа цIитIта ауагIахъа музыка ршIыйара атшауацIыхра дазынхитI. Артист данйы амш – декабрь а 6 – йадахIвуата АААК ахабарргарта портал йгIаквшвитI ауи йбзазари йыршIыйари знархару агIвыра.
Гицба Алиса йшылпхьадзауала амакъым бзи йъалбауагьи быжь пшдзадза ъалымугьи збзиру лтгIачва ракIвпI: ауи лцриква – лани лаби, лахщчваква – амакъымршIыйара зпсы йалу уагIапI. Декабрь а 5 зыхьыз бергьльу апсыуа ашвахIвагIв дангIадрийыз мшыпI. Ауи амш йадахIвуата АААК ахабарргарта портал артистка лбзазари лыршIыйара ахIагIара дшхъалызи йырзынарху агIвыра арыхIазыртI.


Йацы абзазагвчва зкьыгвпхьадзарала йайззат Кавказ айсра йгьи амхаджьырра йрыладзкваз ауага рджьабарныс ахъазла. Аджьабара айззараква аквшат Согъвым, Гагра, Гудаута йгьи Трыквшта амшынтшп къала Кефкен рпны. Согъвым апны айззара анаквшуз Апсны йгьи Трыквшта рквта видео-амальла «цха» гандыршат.
Ардзынба Аста
Йшцасхаз апшта, апсуа къала хъада апны ари ахъвлапын аджьабара айззара Амхаджьырква зхьзу амшынтшпурам апны йаквшат. Аква шгаквузгьи швыгвпхьадзара йнадзуз ауага араъа йгайззат. Аджьабара мгвайсра йгалалт апрезидент Хаджимба Рауль драпхъата ареспублика аунашвачпагвчва йгьи Адуней апсуа-абаза Конгресс Йхараку а-Совет аунашвачпагв Эгьзакь Мусса.
Йгайззаз ауага абаракъкви афакелкви рнапыцата Багапш Сергей йыхьыз нкъвызгауа атып йтыцын Амхаджьырква рсин апныдза йымгвайст. Араъа ауат дзыргвра дакъикъала амхаджьырра йаладзыз ауага рджьабат, асин ащапы ахврапшдзаква щтарцат, ахвралапаква адзы йхъыржьылт. Айззара ацыхъва ауат адзы атшпы Хъмаштылра Мца адыркыт.
Зны Апсны йтыцыз амхаджьырква ртынхаква йшырпхьадзауала, ари асин чвахъабагата йырзалит ауат йрыуата зпсадгьыл йазгацапахквазгьи уахьчвала агвымакъраль йбзазауа зымгва рыхъазлагьи. Знапы багъьата йыршашата йгьи ажвгвандла йщтыхта атшы йганыхауа атшыгв йквпшыра – йгагылуа агамта апны ауага тшгащтыххра, агащаквыргылхра йадамыгъап.
Асин адзхъа джьабара йгайззаз ауага ргачважвараква нархарата йрыман амхаджьырра арыцхагара цыхъватшараква, йхыйаз ауага зкьыгвпхьадзарала раладзра, атурых ганшараква рхъмаштылра.
Апрезидент йкьангьашагв Зантария Владимир йшихвазла, амхаджьырра Кавказ атурых йанапа квайчвап. Йгьи ауи йгаликгат апсуа, абаза мхаджьырква ртынхаква ррепатриация знархару анхара рыцагьи тшауацнарыхра шатахъу.
Трыквшта апны апсуа культура квтаква рфедерация ахъада Атанур Акусба видео-амальла дгачважвауата айззара йалаз абзазагвчва аквгазшитт ртурыхи рапхъанчвиква рпхыци зынгьи йырхъдымраштылырныс.
Репатриация ауысла аминистр Дбар Беслан йгаликгат арепатриация знархару анхара пышвт амамква ауралагьи йшымгвайсуаш.
«Йгахгвынгвра атахъу закып: хтурых ххъаштылырквын бзазара гьхымазлахуашым. Йгьи Анчва сйыхвит Амшын Квайчва ухъыста йбзазауа хабашталагвчва рапхъанчви псадгьыл йазгазгхуаш алшараква абгата йрауырныс», – йгацицахт аминистр.
Апсны йбзазарныс йгацапахыз амхаджьырква ртынхаква ймачгвымква йалан аджьабара мгвайсра.
Мызкы аха гьцуам атрыкв къала Дюздже дгатыцхта Согъвым дгаталхищтара Храчба Аныл. Ачквын ша апсуа бызшвала бзита дчважвит йгьи йхъа аладухауата йхвит дызуу аткъвым ахчипсоуква йшгарылцыз, ауат Мзымта дзыгв агаджвыквлымта, уыжвганчви Краснодаршта йгьи Апсны радгьылгвынаква йырбжьу ашыпаква рпны йшбзазуз.
«Хара хабадучва рабачва йчхауачву газаб щарда рчва йтшат. Сыгвзачва репатриантква рапшта саргьи амаль гьсымамызт уахьчва араъа сгамиква», – йхват Аныл.
«Ацабырг схвапта, агыла сыладзква ашаскыт», – араса йгвганаграква хыцагвишат Эгьзакь Мусса айззара амщтахь.
АААК Йхараку а-Совет аунашвачпагв йшихвазла, ауи йгвапата йджьайщат ари атшын дугьи хвыцгьи штшгадырбаз, йалкгата асабиква йганшауа гвыхътыла йшрылархвуз.
«Сара йазхъасцит хара атурых ганшараква рцыхъватшара зынгьи йшххъмаштылуаш, ауи апш рыцхага зынгьи йганымшахырныс ахъазла йхылшауа зымгва шхчпуш. Ауи йахъазымква атурых ганшараква гващагарата йгархъшаз апхъахьыла йшхыррайшахуаш хащтата хкъару хамайгьдзауа хынхушт. Тшадхкылта хпсадгьыл йазцауа амгва щтахцушт. Йырхъйачву ауысква щардап, ауаса, йшспхьадзауала, уахьчвала хара ари анхара хазыхазырп», – йхват Мусса Хабальа йпа.
Аджьабара Мшы май а 21 атшын йзаквшауагьи швхаусыгва амап. Асквш 1864 аган ари атшын Кбаада хва (ужвы «Атшшарта Къапщы» зхьзу Россия ашыпа) апны аурышв ры Кавказ айсра апны йгатыргаз айгайра дыртлапат. Швынзыкьыгв пхьадзара йнадзуз ащхъа бзазагвчва рпхыца ахъазла ауи рыцхага дууын. Ауат амхаджьырра йахъвхат, рпсадгьыл йтыцын Осман Паштахыгвала йквачхт, ауыла адуней акъральква йрылапсахат.


Соцсетква рпны уагIа щардагIв зпшуа аканалква гIанзыршаз КIарма Марйана АААК лцхърагIан абаза бызшвала бжьыла йгIву книга анцIарала лмурад лырхъйатI.
Инстаграм йгьи ВКонтакте соцсетква рпны уагIа щардагIв ъаталуа «Абаза history» паблик гIанзыршаз, Москва апны йгIаныршу АААК ашта совет йалу КIарма Марйана Адуней апсуа-абаза конгресс лцхърагIан абаза бызшвала бжьыла йгIву книга анцIарала апроект лырхъйатI. Книгата йгIалылхыз ХХ асквшышв ахъаква рагIан Россия апны Октябрь революция аныншуз абазаква Осман империя ахьыла йшхъысуаз йгIаквчважвауа ТхIайцIыхв Бемырза йроман «Нышв напIыкI» акIвпI.
Апроект гIалазгаз йшылхIвауала, бжьыла йгIву книга анылцIарныс асквш 2018 агIан лхъа йгIаташватI. Ауи агIан Марйана ахвыцква йырзынарху, асаби хъвлапны данщтIауцIахуа дыззурыдзыргIв йауаш аудиоматериал дазыпшгIун.
«Сара локI йа гIахIвахра сырзыпшгIун. Ауаса йа ахвыцква, йа адуква йырзынархата абаза бызшвала аудиоматериалкIгьи гьсмаутI. «Алашара» асайт йту алингафон апхьарасахIатква ракIвмызтын», – лхIватI ауи.
Абаза бызшвала бжьыла йаныта гIахIвахракIгьи Интернет йъатам акIвпI КIарма Марйана книга анылцIарныс ацIыхъва дтазыргылыз.
Аблогер йшылпхьадзауала, глобализация агIамта абызшва ауагIа йанрылаугауа йгIаугвынгIвра атахъыпI абызшва абжьы асоциал хабарргартаква рпны йуыргарныс магIын ду шаму. Ауаса ауи апш материал абаза бызшвала заджвгьи йгIанйымыршата лхIвитI.
«Сара сцри Хъвыжвду (Къарча-Черкес Республика апны йаъу акыт – аредакция ррытаразга) апхьарта адиректор КIьылдза Амра слачважватI. Ауи йшгIасалхIвызла, гIвырата йхIыму зымгIва ашвъабгъьы йаныта акIвпI йшаъу. Ауи агIан апроект рхъйара шатахъу ауысла кьангьашракIгьи гьсзыгIанымхатI», – йгIахIгвылыргIвытI апроект гIазхъвыцыз.
Аудиокнига йбжьыла йаницIатI абаза театр актер йгьи арежиссер, КъЧР апны гIатгара зму культура анхагIвы Быджь Амир, атехника уыс йырхъйатI амакъымршIыйагIв ХIашвцIа Асльанбакь.
КIарма Марйана йшгIахIалхIвызла, апроект ауысла «ажва гвымхакI заджвгьи йгьгIалайымхIвтI». Ауи йгIалылкIгIатI акнига ауагIа ажвылта йшаздзыргIвуа. АпхьартаквакI рдиректорква Марйана телефон йлызгIасын аудиокнига ашIчIвараква абаза бызшвала апхьарасахIатква рпны йшгIадрысабапуаш гIалархIвтI.
Апроект автор АААКгьи, ауи ЙхIаракIу асовет аунашвачпагIв Эгьзакь Муссагьи, аппарат аунашвахъцIагIв Таниа Кангьи дшырзыразу лхIватI.
«АлахI дизыразхатI Мусса ХIабальа йпа, ауи йбзирала акIвпI арат апроектква зымгIва шгIаншауа, саргьи [йазалху аблог сырцауата] смурад – абаза бызшва рыцIа уагIа щардагIв йдырдырра – сазычIвырхъитI. Анчва дизыразхатI Таниа Кан – ауи йанакIвызлакIгьи дуыздзыргIвыта апроект гIайгвынгIвырныс, ауи магIны амата йбарыквынгьи дацхърагIарныс дхIазырпI», – лхIватI КIарма Марйана.
АААК аппарат аунашвахъцIагIв Таниа Кан йгIахIгвалайыршвахтI а-Конгресс ахъада Эгьзакь Мусса агIсквша райхIа цIуата апсуа-абаза уагIа ргвбайара, рцIасква гIахчара йгьи тшауацIдрыхра ауыс ахча щарда шалайцIауа.
«ЗаманкI анагIвс хIара йгIахIгвынгIвытI апроект кIьыдаква ргIвра рыцIа уагIа щардагIв, аъачIвагIагIвчва гIаланаркIра шатахъу, ауи агIан закIы зчпарныс згвы йту зымгIва рылшараква гIадрысабапырныс амаль шрауаш. Абарауаса асквш 2018 агIан АААК апны Дискуссия клуб гIаншатI, ауи йапшым ауысква урылачважвара йахъазымкIва цри бызшва, литература, культура ртшауацIыхра, апсабара ахчара, апхьахьа шIаква цхърагIара драдзара знархару апроектква уырхъйа йъауаш айкьангьашыртахатI», – йхIватI Таниа.
Ауи йгIацицIахтI абаза уагIа ртурыхи ргвбайари уыла йгIацIалуата йгIазырбауата йхIыму ъамачIу гIайпхьадзауата Эгьзакь Мусса ауи атынха бжьыла йгIвыта, видеола йахъыхта йазкIкIра хачIвыта йшйыргылыз. Абарауаса йгIаншатI дахIвра зму «Амазара» проекти
асквш 2026-дза йырхъйара атахъыта йлырхыз апсуа-абаза (Абаза) уагIахъа рыбызшва, ртурых, рлитература гIахчарала йгьи тшауацIдрыхрала апрограмми.
«АААК а-Дискуссия клубгьи ауи анархарала йынхауа йалагатI. Йапхъахауата КIарма Марйана лылапш йацIата йхIырхъйаз проектхатI абаза бызшвала бжьыла йгIву акнига анцIара. ХIа йшхIпхьадзауала, аудиокнига йхIыщтагIайуаш абанпараква дырра рызгIаныжьра йахъазымкIва абызшва тшауацIнарыхрагьи йазынхитI. Ауи АААК ЙхIаракIу асовет аунашвачпагIв Эгьзакь Мусса йынкъвигауа, хIаргьи йхIылахIйыркIуа, йхIырхъйарнысгьи хIызквйыргвышхвауа аидеология йахъвхвыцкIпI», – йажва алйыргатI Таниа Кан.
ТхIайцIыхв Бемырза йроман «Нышв напIыкI» абаза бызшвала уаздзыргIвы йауаштI АААК ахабрргарта портал (ари агIвыра ацIыхъва), Вконтакте сеть – «Абаза History» паблик рпны. Уыжвласыла аудиокнига Youtube-гьи йгIатарцIуштI.


Йайшысу афильм «Сыс» Апсны ауагIа ргIвгIвы Гогуа Алексей йгIахIвахра ащатала йхъылхтI арежиссер шIа Кварчиа Амина.
Герасимов А.С. йыхьыз зхъу Россия кинематографияла акъральыгIва институт (ВГИК) арежиссер хъвшара апны йапхьауа Кварчиа Амина Апсны ауагIа ргIвгIвы Гогуа Алексей йгIахIвахра ащатала йайшысу афильм «Сыс» хъылхтI.
ЗымгIва злагIаджвыквлыз апсуа прозагIвгIв йыршIыйара дъахънахыз акIвта лхIвитI Кварчиа Амина. ТшытракI цIуата ауи агIвгIвы йыбызшва датша заджвы йчIвы йшапшым гвы алттI. ЙалкIгIата лгвы йазынадзатI агIахIвахра «Сыс», ларгьи ауи лдиплом нхара алалчпарныс йгIалылхтI.
«АгIвычIвгIвыс йшйызхIауа сазнархъвыцтI: ачкIвынхвыц лахъвгIахъасракIла дшдухауа, йылдзгIара адуней штIахсу шгIайгвыннаргIвуа, йаргьи щаквыргылрата йлыйхауа ахъазла джьауап йкIра шатахъу штшазидыруа. Сара сдиплом нхара ахъазла йапшымта сценарийквакI сыман, ауаса аъачIвагIагIвчва асыс змаз ачкIвынхвыц йтурых зымгIва йгIарылыркIгIатI», – йгIалгвалашвахитI апхIвыспа.
Акадр йгIанамырбауа ахачIвква
Акино ахъыхра арежиссер агIахIвахра згIвыз дазыразта далагатI, асценарий лара йылгIвытI. Ауи йшылхIвауала, астудент кино заманта йазалху дташвара ахIатырла асюжет анархаразаджвыкI гIалылхра атахъхатI.
«АгIахIвахра йалапI ачкIвын айсра йцата пхызла щардала йызгIайлауа йаба йзалху анархарагьи. Сара ауырата скьангьашуан ауи гIалазыжьуаши йгIалазымжьуаши: ауыгьи швабыж схънахуан, ауаса заманта йсымаз апны ауи абгата йсзыгIахъымтIырныс сачвшвун. Абарауаса сара асюжет хъадата йалаз ачкIвыни асыси йырзынархаз ахъвы гIанызыжьтI», – лхIвитI Кварчиа.
Афильм Очамчыра район йаланакIуа Джгерда йгьи Аймара кытква рпны йхъырхуан. Йъахъырхуаш ашIыпIаква ргIалхра мчыбыжьпхьадзара агатI. ЛцхърагIагIв Дгебиа Фатима длыцта Апсны акыт щарда дгIархъыкIвшатI. Лара йшылхIвауала, йъахъырхуаш ашIыпIа магIын ду азылбун.
«Джгерда кыт апны хIара асыс злу ашIчIвараква ъахъыхIхуаш тшшара пшдзакI гIахIаутI. Йара ауаъа сыла цIлакI йаквшватI – ауи акыт алыгажвкI йпа дйыцта ацIла шлайцIаз афыр хъада йанйайхIвуа ашIчIвара йаквыргIапсдзан. Афыр хъада йтыдзгьи йара ауи акыт апны йгIасаутI. Йшчвагъвуз хъысхра ахъазла чвы зцIахIву кIватан гIасаура атахъын. Ауи гьмайрамызтI – уахьчIва чвыла заджвгьи дгьчвагъвахуам. УацIыхъвангьи Аймара кыт апны йхIтахъыз зымгIва хIаутI. Анхагаква хIцрахIва гвыпла ауаъа ацарагьи хIарыгIапсатI, ауаса йхъыхIхыз акадрква хIгIапсара гIархвгIахтI», – лхIвитI Кварчиа Амина.
Арежиссер апсуаква йынкъвыргуз адин йапщыладзу гIвычIвгIвысгьи дгIалаутI. Амина йылхIвахитI ауи дызлу ашIчIвараква тамамта йхъыхра шатахъу йара йшгIалайхIвуаз.
«Квтелиа Борис дгIахъвмарра гьатамхъхатI – ауи йара дныхIвагIвпIта сквшщарда цIуата ацIасква нкъвигитI. Акъвырман щра са датшата сыла йгIацIазыжьуан, ауаса йара ауи шакIвдыршауа атамам гIасайхIвтI. ХIаргьи йшаъадзаз хIахъымсуата ауи йшихIваз апшта йхъыхIхтI», – йгIалылкIгIитI Кварчиа.
Афыр хъада – ачкIвынхвыц йтурасыла дгIахъвмартI Очамчыра район йаланакIуа ЧIлоу кыт апхьарта апхьагIв, жвасквша йырту Чолокуа Данат. Арежиссер ауи цIай щардагIв дрылапшын дгIарылылхтI.
«Сара сыхъаз магIын ду аман ари атурых йангIалуаш фыр хъада дгIасауырныс. Ауи акIвпI атурасы хъадала кыт хъаракI йауу цIайкI дгIахъвмарырныс рыцIа йызгIалсхыз. Акытква рапхьартаква сгIархъыкIвшатI, ауаса йстахъыз дгьсмаутI. Афильм апны йгIахъвмаруаш дшгIалырхуа ахабар згIаз зджьакIы Чолокуа Данат йсурат сзыгIарщтитI. Зынла йгIасгвынгIвытI ауи сыззыпшгIауа шйакIву. ДшгIахъвмаруа сапшуата мачIкI сйыцынхан сшымгIващаз хъасцIатI. Афильм йалаз анахьанат ацIайквагьи ауи апхъала зынгьи кинохъыхра йгьаламызтI, ауаса йыззычпамыз зымгIва разыгIальаматрали рхъамайгьдзарали йхъыргIватI», – лхIвитI Кварчиа Амина.
АлокI уаналу
Афильм апны датшагьи йгIахъвмартI Апсуа драма театр актерква Сангулиа Сырбейи Аха Лаврики. Актерта йынхаквауа йрыуата афильм йалалцIушыз гIалылхырныс Амина дылцхърагIун ажвлара рабадыррала атеатр ахъвшара аунашвачпагIв Тыжвба Щарида. Ауаса йцан, арежиссер лара Щаридагьи турасы хъадакIла дгIахъвмарырныс дгIалыхIватI.
Тыжвба йгIалгвалашвахитI йгIахъвмаруаш йанырзыпшгIуз дымшыркъвауа афыр хъада йан лтурасыла лара дгIахъвмаргьи йшауашыз шылхIваз… арежиссергьи ауи лажва зынла дшамцIасыз.
«Арежиссер афыр хъада йтурасыла йгIахъвмаруаз ачкIвын дишIырпшыта – дхъышта йа дхъакъапщта актриса дылтахъын. Йджьасщадзауата Амина сажваква йылцIабыргта дрыдгылтI, саргьи «момо» схIвахуазма – щарда цIуата йсгвалаз гIасыдахIвтI! ПхIвыспипхьадзагьи кино лхъырхныс лгвалазапI – айшысызтынгьи, ауыразтынгьи», – лхIвитI Тыжвба Щарида.
ЛгIагвалашвахраква хIыцагIвылшауата ауи йылхIвахитI Апсны йпшдзу акыт Джгерда апны «абзазара дгIалыржвата алокI даларжьызшва» кIара ъадзахъырхуаз «йджьащахъваз амшква» шылгаз. ЙахIбу лъачIвагIалагIвчва дрыцта акадр дъаташвазгьи дахIвра дута йылпхьадзитI.
«Сызлаз ашIчIвараква рпны Сангулиа Сырбей сйыцын – ауи Апсны ауагIа драртистпI, атеатр апны хIацынхитI, швабыж хвду йзызбитI, ауи сйыцта сгIахъвмарнысгьи, сйыдзхъагылазларнысгьи, кадркI сйыцгIаталнысгьи са сыхъаз чIахIра дупI. Афильм анабыртх амщтахь сапшыхын швабыж йсгвапхатI. Акино анхъыхIхуаз ауи (акино – аредакция ррытаразга) йара йшцаз акIвын сыла йшгIацIазыжьуаз – уыла йгIацIакIкIауа, ацIисква рашваквала йырчвыта, апсуа кытква ргьагьара пшдзаква уыла хъырхуата, ауагIа джьащахъваква алата, йхъадахугьи – йара атурых ацIолара уылаухIвауата», – йлызшIыцхаз ауыс даквчважвитI Тыжвба Щарида.
Ауи йшылпхьадзауала, арежиссер шIа Кварчиа Амина «Апсны акиноматограф зайгвгъа йауаш дзаджвыпI».
«Амина дгвыбзыгъарчIвачIвапI. Ауи аъара дшIата зхабар рыцIа йгауа йхIаракIу апхьартаква йрыуазакIу ВГИК дгIалган хIхъа лыладухитI. Гогуа Алексей йгIахIвахрала фильм хъылхырныс ъалылшазгьи насыпрапI», – лажва налырдзитI Тыжвба Щарида.
Тшызрыкъвинарууаз амши асыс уагIвырсызи
Афильм йаквдрыдзыз ахча зымгIва лара Амина лтгIачва йыртйытI. Ауи лдиплом нхара асквш 2021 май мыз агIан хвымшкI руацIа йхъырхтI. Операторта дынхатI Джьынджьолиа Беслан, амзаква щаквзыргылыз Айба Саид йакIвпI, абыжьква анйыргIалтI Гвымба Анри, ачваква дрыдынхалтI Анищенко Денис. Афильм апны Azmetuko йгьи CHAPSH гIазсуа адыгьа макъымква гитI.
Афильм лара Кварчиа йабылтхтI. Ауи йшылхIвауала, гвыпла йацдрыхIазырыз аматериал шабгу ангIалнапIыцIашва «атурых лара-лара йадылкIылхра» лтахъхатI.
«Кино гIанзыршауа уагIапI, саргьи йсгвапан ауи амгIва ари апш гвып срыцта йъагIамыздаз. Йадынхалыз, йацхърагIаз дзачIвызлакIгьи сизыразпI», – лхIватI арежиссер.
Ахъыхырта апны анхара гIалгвалашвахуата ауи уыскI анджвыквылцIара кIара лымпсахуата йшлылхыз апш дынхарныс рыцIа йшгIалылхуа лхIвитI. Ауаса «Сыс» анхъырхуаз ащхъа шIыпIа апны тшызпсахзапытуа амш анхара аланарпIатIалун. Ауи акIвымкIвагьи йызхъырхуаз актерква йгьырхъазымызтI, «зтурасыла йгIахъвмарра» атахъыз арахвгьи рылан – ауыгьи ауыс арыбаргвуан.
«Йрымбжьас арахв акадр йгIаталра анатахъу ауыс баргвхитI. Йапхъахуз амш асыс хIчвырдатI. ХIшгвыпыз ауи ацIыхъва хIтагыламца гIамтагьи къаругьи щардата йхIрыдзтI. Пасата йлыхIхыз акадрква рхъыхща хIгIакъвыцIта дубль щарда хъыхIхра атахъхатI, йауа ухIварыквын – асыс йабалакI ачпун», – лхIвитI Кварчиа Амина.
АпшыгIвчва йырзынхауа арежиссер
Ауи асквш 2014 агIан Москва, Останкино апны йаъу телебари радиуагIатри ринститут арежиссер хъвшара дыцIалтI, Хотиненко Владимири Аларкон Себастьяни рбжьарта апны дапхьун. Асквш 2018 агIан ВГИК дахъысхын Эшпай Андрейи Фенченко Владимири рпны тшылбжьун.
Дъадзастудентыз Амина пщфильм айшыскI хъылхтI, ауат йрыуата ахпа – Апсны апны. Уыжвласыла апхIвыспа амузыка клипкви реклами лызхъыхуазтын дапшра лгвыгъапI, зметраж нархъу фильм дащыхIалырнысгьи лтахъыпI. «Сыс» арежиссер ужвыгьи ауагIа жвпIара йгьдлымырбастI – афестивальквала йахъыкIвылгашитI.
«Афестивальква афильм айшысква рыхъазла уызгIвымсхыз уатыквпI, акино йапшым акъральква рпны апшыгIвчва йырдуырбарныс уылшитI. Ауаса сара афестивальква рформат саквшварныс хачIвыта йгьсмыргылуазтI. Акино апшыгIвчва ракIвпI йзызхъысзыз, ауат гвалымста йшгIаннамыжьуаш акIвын йынкъвсцуз», – йгIалылкIгIитI Кварчиа Амина.
ЗымгIва йрапхъата ауи «Сыс» агIахIвахра згIвыз йлырбатI. Гогуа Алексей афильм дазыразхатI.
«Афильм сгвапхатI. АгIвыра аэкран йангIаталра нцIра шIыцкI гIанайауитI, датшата тшгIахънатIитI. Анчва дбзыразхатI», – арежиссер шIа длызхIвахIвтI ауагIа ргIвгIвы.
УахьчIвала «Сыс» фильм Франция, Италия, Россия, Корея, США, Япония датшагьи акъральква рпны 12 фестивалькI йрылапI. Ауат рызджьакI ргIарбараква гIархIвахьатI. «Сыс» хвба рпны йайгIайхьатI: Япония апны йакIвшаз Tokyo Film Awards, Франция апны йакIвшаз Cine Paris Film Festival, Македония апны йакIвшаз Art Film Awards рпны «йагъьу студент фильмта» йгIалыркIгIатI; Румыния апны йакIвшаз Eastern Europe Film Festival апны «йагъьу арежиссер-студент» согIа гIатнагатI; Санкт Петербург апны йакIвшаз First International Short & Symbolic Art Film Festival (ISAFF) апны «йагъьу фильм айшыс» йгьи «йагъьу оператор нхара» согIаква гIаквнадыргатI.
Италия апны йакIвшаз Rome Prisma Film Awards афестиваль апны афильм «йагъьу фильм айшыс» номинацияла финал йкIылстI.
АААК ахабарргарта портал акъаруквала афильм хвбызшвакIла йатаркIта асубтитрква ацта www.abaza.org сайт йгIатарцIуштI.


Лента событий ВААК
АААК анхагIвчва «Донбасс аладзква» гIарбарта йаъан
Ардзынба В. йыхьыз зхъу Айсра ртшхъвара амузей адиректор Бейя Мзия а-Конгресс анхагIвчва гвып СогIвым апны йадыргалыз «Донбасс аладзква» гIарбарта йылрайгван – ауаъа йаъан. АгIарбарта Донецк ареспублика штадырра музей афонд йгIалху аматериалквала йалапI.
Агу-Бедиа кыт апны АААК ашIыпIа хъвшара агIахътIра.
АшIыпIа хъвшара йалалтI: Кулава Гогита, Бигвава Райманд, Ткебучава Ники, Бигвава Нарик. Ахъвшара дахъадахатI Кулава Гогита.
АААК ауысхарта анхагIвчва Абазашти Ставропольшти йрыуата а-Конгресс йалакву йрынйатI
АААК ауысхарта анхагIвчва ЙхIаракIу асовет йалу Чагва Армида, "Абазашта" къральыгIва газет аредактор хъада-адиректор Къвыл Фардауыс, ажурналист Бебия Екатерина йгьи "Апсны анчва амамыри асоциал захвари йрызгылапI" жвлара мгIвайсра аунашвачпагIв лтарагылыгIв Лагулава Заира пхата йрынйатI.
АААК ашIыпIа хъвшара гIахъыртIытI Абгархыгв кыт апны
Ахъвшара йалалтI : Аджьба Ванда, Шамба Анатолий, Аджьба Елкан, Акауба Мирон.
А-Конгресс анхагIвчва Шамба Тарас дангIадрийыз амш йазынархаз ахъвлапын йалан.
Июль а 29 АААК йапхъахуз аунашвачпагIв Шамба Тарас сквш 84 йхъыцIуашын. Хъмаштылга хъвлапны акIвшатI Ардзынба В.Г.йыхьыз зхъу айсра ртшхъвара а-Музей апны. АААК архъйагIв секретарь Гьыцба Инар АААК ЙхIаракIу асовет аунашвачпагIв Эгьзакь Мусса йхIвахIвра сальамшвъа дгIапхьатI.
А-Конгресс анхагIвчва авице-президент Гунба Бадри Абазашта ажвлара уысхагIвчви ранйара йалан.
Апсны авице-президент Гунба Бадра Апсни Абазашти рыжвлара уыснкъвгагIвчва дрынйатI. Анйара йалан а-Конгресс анхагIвчва Гьыцба Инари Реквава Темури, АААК ЙхIаракIу асовет йалу Чагва Армиди Кобахиа Беслани йгьи КъЧР йауу "Абаза" жвлара адкIылара агIащтийыгIвчва. Анйара апны абаза жвлара адкIыларакви Апсны Республики рацынхара йалачважватI.
АцзакIыри айщчвари ргвыргъьахъв: КъЧР апны йакIвшаз VII Абаза хъвмарраква йрылаз рлахIвараква гьырзыкIуам
«Ари здунейу – хIакъвыцIхныс гьстахъым», – йхIватI АААК ЙхIаракIу асовет аунашвачпагIв Эгьзакь Мусса Къарча-Черкес апны йакIвшаз VII Абаза хъвмарраква йрылаз асасчва аннайдасхуаз.
МшквакI руацIа акультури аспорти ргIарбара йгIаннаршаз абаза уагIа рацзакIыра ахIауа йалашваз зымгIва йшырхIвахуала, ауат йырбаз абаркIыри йызланахIваз алахIваракви рыхъазла рразыра рпынква йрыцгIаргтI. Асасчва йшгIалыркIгIауала, ауат йъаныз, згвылагьи зпсылагьи йраргвандзу гIвзачва шIыц ъарауыз, йызлаз анйараква йрапшу ауысква рбзирала хIуагIахъа тшадыркIылырныс, бзира рхарныс, руачIвымшгьи лашарахарныс ахъазла рылшараква йшрылахIауа гIаргвынгIвыта ауи насыпрата йъарзалыз ашIыпIаква рпны ргIагвалашвахраква йыргахлуштI.
А-Конгресс анхагIвчва Бебиа Сергей йгIвыра апрезентация йалан
АААК аппарат аунашвахъцIагIв Таниа Кани АААК хабарргарала аполитики абадырракви унашва рхъызцIауа Тарба Тенгьызи Санкт-Петербург, Петр Ду йыхьыз зхъу а-Ботаника цIлауатра хъада аинститут апны йакIвшаз Бебиа Сергей йкнига «Апсны абнаква» апрезентация йалан.


Адуней апсуа-абаза конгресс «АААК йалу ршIахъаква» ахьызта агвып йгIарыквчважвауа, видеота йхъыху айчважвараквала йалазлуш проект гIаланагатI. Ауи дагIаджвыквцIагIвпI а-Конгресс ахабарргарта портал аредактор хъада Лазба Амина.
Амичба Амра
АААК «АААК йалу ршахъаква» зхьзу апроект апкъ йтата а-Конгресс йалакву ргIачважвараква рабаркIыра аднагалуа йалагатI, лхIватI АААК ахабарргарта портал аредактор хъада Лазба Амина. Ауи лакIвпI апроект йагIаджвыквцIагIву.
Лазба йшылхIвауала, ари хвысквшахауата а-Конгресс апны гвып шIыц нхитI (асквш 2017 декабрь а 8 йакIвшаз Адуней апсуа-абаза конгресс VII айззара ду апны адкIылара а-Устав рпсахын а-Конгресс апрезидент йъанатIа нырххтI, ЙхIаракIу совет гIандыршатI, ауи даунашвачпагIвта зымгIвагьи йацшIакIта Эгьзакь Мусса далырхтI – аредакция ррытаразга), йаргьи ауи агвып йалу ауагIа йауацIыхта йгIарыквчважварныс щаквдыргылтI.
Апроект гIалазгакваз СогIвым йаъу а-Конгресс ауысхарта анхагIвчваквакI ргIачважвараква ахъырххьатI. Ауи амщтахь Санкт-Петербург йаъу АААК аквта аппарат ауысхагIвчви АААК ЙхIаракIу асовет йалаквуи гIадырчважварныс ргвыгъапI.
Йапхъахауа апщгIацIщтракI рпны Лазба Амина йгIалырчважвауа хIъачIвагIалагIвчва рхъи рынхари йрыквчважвитI.
«Аинтервьюква зымгIва агIвзачва шайчважвалауа апшта йакIвшатI. СайчважвалагIвчва йшгIабзазаз, рынцIра рыцIа магIны змаз гIаншарата йалаз, бзи йырбауа ауысква, ргвалаква, йапшым ауысквала ргвгIанаграква гIасархIвитI. Сызцынхауа рызджьакI хIанцIайызищтара йыздыритI, азджьакI санстудентыз срабадыртI, азджьакIгьи а-Конгресс апны срыднагалтI, зымгIвагьи хIаларпата ауыс хIазынхитI. Ауи йгIалцIла сара ауат срачважварныс, азцIгIара рыстырныс, уыскI йазсырхъвыцырныс – ауыла апшыгIвчва сайчважвалагIв рыцIа бзита йабасырдырырныс сзымайрапI», – лынхара даквчважватI Лазба Амина.
Ауи йгIацылцIахтI ари айчважвараква йапхъахауа рхъвы шакIву. Апроект гIаджвыквызцIата йакIвзыршауа айчважвараква джьащахъвата йакIвшата, апхъахьылагьи йара ауаса йакIвшалушта, Апсны йахъазымкIва анахьанат акъральква рпынгьи ауат йырпшуа йрымагIальаматхушта дгвыгъитI.
Лазба йылхIватI апроект агIацIщтраква зымгIва АААК ахабарргарта портал зланхауа ахвбызшвакIла йатаркIта асайт йшгIатарцIуш – адуней ахъатаква зымгIва рпны йбзазауа хIабашталагIвчвагьи а-Конгресс анхагIвчва рыцIа бзита йырдырра ахъазла. Лазба Амина апхъапхъа йгIалырчважвушыз шгIалылхызгьи гIахIгвынлыргIвытI.
«ХIара хIгвы йтан «АААК йалу ршIахъаква» апкъ йтата зымгIва рапхъа хIыргвышхвагIв, хIадкIылара йалакта хъадата йалуа ЙхIаракIу асовет аунашвачпагIв Эгьзакь Мусса дгIахIырчважварныс. Ауаса Апсны Республика АуагIа Райззара (а-Парламент) апны уыжвласыла алхраква шакIвшуш, ауат хIара йхIыцынхауа хIынбжьагIвчвакIгьи шрылазлуш гIахIпхьадзауата апхъапхъа ауат ргIачважвараква анхIцIарныс йаквхIкIтI. Ауат Гьыцба Инар, Хагба Изольда, Реквава Темур, Жьыба Дмитрий ракIвпI», – лхIватI апроект агIаджвыквцIагIв.
Апроект хабарргарала йацхърагIуштI Абаза ТВ телеканал. АгIацIщтраква зымгIва АААК апортал апны йахъазымкIва телебаралагьи йгIадырбуштI.
Абаза ТВ адиректор хъада Хашыг Руслан «АААК йалу ршIахъаква» аканал аэфир шIыцракI гIаланацIушта, апшыгIвчвагьи рыцIа йщардагIвыта йгIахънакъьалуашта йхIвитI.
«ЙамгIануысызлакI апынгьи дахIвра уаназынадзуш зкъаруква шабгу анхара йазтуа агIвычIвгIвысква ануыму акIвпI. ХIыуа дзачIвызлакIгьи проекткI йа йхъвыцракI анйырхъйауа мгIвакI амидитI. Ателебара эфир ахъазла къральгIвипхьадза йапшым ауысква йырхъйауата швапхата йырхIаз гIальаматра алапI, ауи уыдзхъа йаъу ауагIа йырчпауа, йгIарыдахIвуа унардыритI», – йхIватI Хашыг.
Ауи арыпхьара апны йгIашIарышвта акыт млыкврхIарадза гIазцIазкIуа, сабапра злу апроект джьащахъваква зырхъйауа а-Конгресс анхара хвду аквицIатI.
«ЙцIыхъвахауа асквшква а-Конгресс анхара йапшым анархараквала тшауацIнахтI. ХIара хIканал апны АААК йарыхIазырыз арыпхьара йазынарху аконтент гIатахIцIун. Ауатква зымгIва хIацынхара рыцIагьи тшауацIнарых йшауаш уаздырхъвыцитI. Ауи абзира апшыгIвчвагьи йрыквшвитI – хIэфир апны [йгIауыхъвуш] аматериалква рыцIа йщардахитI», – ауыс хIзалйыргатI Абаза ТВ адиректор хъада.
а-Конгресс архъйагIв секретарь Гьыцба Инар дызлу «АААК йалу ршIахъаква» проект йапхъахауа агIацIщтра Абаза ТВ аэфир апны мартI а 1 асахIат а 21 йгIадырбуштI.
Апроект АААК ахабарргарта портал акъарула йдырхъйатI: операторта йзыргылыз Хварцкиа Илона, аоператор лцхърагIагIв АгIвдза Наала, йабызтыз Хварцкиа Илони Кьырвал Камилли, видеографика зчпаз Хьышба Науыр, йадызгалыз йгьи йакIвзыршаз Лазба Амина ракIвпI.


Апсыуа наука апны рахIа уыс щарда зхаз йрыуа заджву йбергьльу апхьахьа, аистория наукаква рдоктор Инал-Ипа Шалва Денис йпа дыздкIылаз ауыс сквшышвбжакI айхIа дазынхатI, Апсны атурых, аэтнография, алитература рдырра къару ду алайцIатI.
Инал-Ипа Шалва Денис йпа апсыуа ахIчва йпасарайу рткъвым Инал-Ипа дгIарылцIтI. Ари йтдзахьыз йара Шалва Денис йпа абараса акIвын йшйыгIвуаз: агIвхъвыкIгьи хIарыф дула йгIалагауата – ауи йаквшахIатхитI йшвъаква зымгIва. Йара ауаса акIвын ари атдзахьыз ХIХ асквшышв агIан Россия апаштахI жвлара рпны Инал-Ипа рдамыгъа андрыбагъьуз йшанырцIаз: Инал-Ипа дефис збжьагылу хIарыф дула йгIалагауа гIважвакIта йыгIвра атахъыта йщаквдыргылтI. Инал-Ипа Шалва йтгIачва зымгIва уахьчIва йъагIадзазгьи ртдзахьыз ауаса йыргIвитI.
Ауи асквш 1916 (ашвъаква рпны гIващагIарата асквш 1914 гIарбапI) октябрь а 20 Апсны абжуйква рышта – хIва йызпхьауа йаланакIуа Гуп кыт апны дйытI. Ауаса аткъвым ари ашIыпIа йгьауамызтI.
Ауи лхIвитI Шалва йпхIа, атгIачва ртурых дазсакъуа йызхчауа, апхьахьа ду йбзазара йапщылу магIны зму гIаншарата йаъу зымгIва азызкIкIуа Инал-Ипа Арда.
«Саба йабаду Инал-Ипа Георгий Апсны абзыб шта дтыцIра атахъхатI – ауаъа ауат Калдахвари Пицунди раргванква рпны радгьылква рымата йбзазун. АтыцIра зпщылаз Георгийгьи ауи йаща Нарчхьоугьи агенерал Горчаков йунашва йацIазларныс ъартахъымыз акIвпI. Абарауаса Инал-Ипа ткъвым йрыуу хIмахъвда абжуйшта йагатI – апхъапхъа Река кытла, уадыргIвана Шалва Денис йпа дъагIадрийыз Гуп кытла. Ауи йани йаби пасата йхъышвттI, йыгIзара-бжьара рбзира щардата йалапI Агумаа ртгIачви Апсны апны ауагIа дырра рылазгауата зыхьыз газ арыпхьагIв Чарая Петри», – лхIвитI Инал-Ипа Арда.
АщхъагIвчва рапхьарта апны
Асквш 1922 агIан йаба данпсы амщтахь Шалвагьи атгIачва анахьанат асабиквагьи ран лхъазы йлыгIзун. Йбзазара апны магIын ду змаз, йылахь ацазырпаз гIаншарата йпхьадзун Шалва Денис йпа Согъвым йтагылаз ащхъагIвчва йырзалхыз йшвапхаз апхьарта дъацIалыз (уахьчIвала – Лакоба Нестор йыхьыз нкъвызгауа 10-хауа Согъвым аквтанай апхьарта – аредакция ррытаразга).
Согъвым йауаз акомиссия ауи дгврыхвата дырбатI, апычIв апхьарта дгIатырган АщхъагIвчва рапхьартала дхъыргатI. АщхъагIвчва рапхьарта апны ауи азаман асхъан здырраквала йгIалукIгIуш апхьагIвчва азкIкIын. Шалва хвыц насыпра дута йбун ауи апш гвып дъарылашваз. Урышв бызшвала ажваквакI рахIа шйымдыруазгьи ауи ласыла йагъьу апхьагIвчва дрыларпхьадзауа дцатI. «АщахъагIвчва рапхьарта арыпхьагIвчва ауи йщаквгылра швабыж йацхърагIатI. ХIаба дазрыпхьаз щардагIвы рыхьызква схвыцищтарагьи слымхIа йтгун», – йгIалгвалашвахитI Инал-Ипа Арда.
Апхьарта асквшква рагIан йыншаз закIы Инал-Ипа Шалва дшаъаз уыла йгIацIанажьуашта йаъапI. Ауи АщхъагIвчва рапхьартала данхъырга амщтахь апычIв апхьарта йгIанхаз йгврыхваз йыгIвзакI йыхъазла йгвы гьтынчмызтI. Шалва зджьакIквата апхьарта адиректор Дзидзария Кондрат Федор йпа йпны днадзан йыгIвза йхабар йайхIвтI. Кондрат Федор йпа ацIай йажва йазхъайцIатI йаргьи гIвымшкI йыйттI ауи АщхъагIвчва рапхьарта дгIайдырныс ахъаз. «Швыла йгIацIажвжьстI ауи азаман агIан ухъазы Согъвым утыцIта Гуп уцарныс шбаргвыз йгьи йшшварагIвараз. Ага ауаса йаъазтынгьи Шалва Денис йпа ауыс йырхъйатI, – лхIвитI Инал-Ипа Арда. – Абарауаса агIвыгIвзачва хьапщ медальла
АщхъагIвчва рапхьарта йгIалгатI. Йгвасру ари акIвпI: йыгIвза дчкIвынта Совет-фин айсра даладзтI (СССРи Финляндии йрызбжьаз асквш 1939 ноябрь а 30 йгIашIарышвта асквш 1940 мартI а 13-дза йакIвшаз айсра – аредакция ррытаразга)».
«АуагIа рагъа» йащи ауниверситеткви
Сталин йзаман агIан йынкъвыргуз ачвгьахараква Инал-Ипа йтгIачва швабыжта йрылстI. Апхъапхъа асквш 1937 агIан ауи йаща Илларион «дтроцкистпI» (Троцкий Лев йхъвыцраква рыпкъ йтата марксизм апхъала йнарыскIьара ауыс йацызкIуаз – аредакция ррытаразга) – рхIватI, дыркIын дырщытI. Ауи амщтахь Петроград апны «Киров йуыс» (асквш 1934 агIан асовет политик Киров данырщы амщтахь СССР апны уагIа щардагIв чвгьара рыщтанкъвыргауа йалагатI – аредакция ррытаразга) дапщылата рхIван Шалва йащахIба, академик Вавилов Николай йаспирантыз Ипполитгьи дыркIытI. Лылахь йгIанылыз арат аудынква лзымчхIауата Шалва йан – йара апхьарта дгIалгауата архъвыхраква аникIуаз агIан – лгвы дгIанакIын дпсытI.
Телебарала йгIачважваракI апны Шалва Денис йпа йшихIвахуазла, апхьарта апны предмет щардала йдырраква бзийынта уыста тшыздикIылуаш, ъачIвагIата йгIалихуаш гьйымдыруазтI. Москва дцан Чернышевский йыхьыз нкъвызгуз философии литератури истории ринститут афилософия факультет дыцIалтI. Ауаса «ауагIа рагъа» дъайащаз йгIалцIла ауи ауаъа дгьадымрыпхьатI.
Асквш 1938 агIан Инал-Ипа Либкнехт йыхьыз зхъыз Москва акъральыгIва педагогика институт историяла афакультет дыцIалтI, ауаса ари апхьартагьи ауи дгIалгарныс дгьахамдзатI – Абашта айсра Ду гIалагатI. Ауи афронт дпшцIалтI, Десна дзыгIв апны атанкква злагIашIаркIуашыз атшрыбагъьартаква ъадыргылуаз далан. Ауаъа хIатлата дчмазагIвхан Апсны дцахра атахъхатI. Йапхьара Согъвым апедагогика институт историяла ахъвшара апны йнайырдзахтI – ауи диплом къапщыла дгIалгатI.
Асквш 1943 агIан Инал-Ипа Шалва Грузия ССР анаукаква ракадемия историяла аинститут апны даспирантхатI, нархарата этнография гIалихтI. Йапхъахуз йнаука рхъвыхра нхара апсыуа тгIачва рпны цIаста йщаквгылаз азазаъащаква йырзынайырхатI.
Асквш 1946 агIан Шалва Денис йпа академик Марр йыхьыз зхъыз Апсны анаука-рхъвыхырта институт наука нхагIвыта днарахвтI, ауаъапны ауи асквш 1988-дза дынхатI, этнография хъвшара даунашвачпагIвхатI, аинститут адиректоргьи наука нархарала дитарагылыгIвын. Йнаука рхъвыхраква йрыцйырцауата Апсны акъральыгIва музей апынгьи арыпхьагIвта дынхун.
Наука апны йгIальаматраква
Аистория наукаква рдоктор Анчабадзе Юрий Инал-Ипа йзигIвыз абзагIвра апны ауи йнаука нхара данаспирантыз асквшква рагIан йджвыквицIата йхIвитI. Апсны акыткви арайонкви данцарыз Шалва Денис йпа дгватшныта гIвтемакIла материал азикIкIуан: нартыргIа рхабарква аницIун йгьи Апсны ашIыпIахьызква йырхъвыхуан, гвып-гвып йшун. Адиссертация данадынхалуаз йгватра рыцIа йыззынайырхуз апсыуаква ртгIачваква рпни ажвлара рпни йынкъвыргуз ацIасква ракIвын. Арат агIвнархаракI ауи амщтахьгьи Инал-Ипа йнаука пшгIараква зынгьи йгьрылйымхтI.
Инал-Ипа наука апны йымагIальаматыз ауысква йрыуан апсыуаква рэтногенези (ауагIахъа шгIаншаз – аредакция ррытаразга) ртурыхи. «Инал-Ипа Шалва Денис йпа йгватра рыцIа йыззынайырхуз апсыуакви ауат йрарагванта йызцгIабзазаз Лагъь КIавкIаз ауагIахъакви – абазаква, адыгьаква, йалкIгIата аубыхква – разазаъащаква ракIвпI», – йгIвитI Анчабадзе.
Тема кIьыдапI апсыуа бызшва. Асквш 1960 агIан Хашба Мушни дйыцта ауи апсышвала атерминква ражвар азкIкIри агIацIщтра йазрыхIазырри далан, 1980-хуз асквшква рагIан ареспублика апхьартаква рпны апсыуа бызшва йшадрыпхьуз, йшддырдыруаз зырхъвыхуаз акомиссия даунашвачпагIвын.
ЙщардапI Инал-Ипа ашIалахIвара йазынарху йырхъвыхраквагьи. АуагIа ршIалахIвара – НартргIа рэпос архъвыхра апны ауи зымгIвагьи зшIацIгIуз дъачIвагIагIвын. МагIын ду рымапI апсыуа литература йазынарху ауи йгIвыраква. Бгажба Хухут Соломон йпа йапшдзата Инал-Ипа Шалвагьи апсыуа агуманитаристика (агуманитар наукаква – аредакция арытаразга) апны литература цIбацIбара ажанр дащатащтIацIагIвта йыхьыз рхIвитI.
Асквш 1965 агIан рыцIа йауацIыхта йгIацIырщтыз Инал-Ипа йцIолу йынхара «Апсыуаква», Анчабадзе Юрий йажваквала йухIварыквын, апсыуа уагIахъа рэтногенез, ртурых, ргвбайара йырэнциклопедията йпхьадза йауаштI.
Къазауат гIазлыцIыз акниги архив адзри
Асквш 1976 агIан «Апсыуаква рэтнокультура атурых ауыс» монография гIацIцIтI. Ари анхара апсыуа уагIахъа рэтногенезла Инал-Ипа йырхъвыхраква йырцIыхъважвата йалитI. «Йара акIвпIта, – йхIвитI ауи ауысла Анчабадзе, – этногенези ауагIахъа ртурыхи цIолата уалащщырныс тшачвхъухчушта йаъан. АуагIахъаква шгIаншаз, аэтносква ъабзазуз ашта йгIацIанакIуаз, ужвы йъабзазауа аштаква рпны апхъапхъа йгIачIвази уацIыхъван йгIайхызи – хIуахьчIвамш сквшызкьпхьадзарамызтын сквшышвпхьадзарала йачвыхъару арат йгьи арат йрапшу ауысква политика цIкъьа рыцIкъьата йаъан, даргьи идеология йахъпшылуаз акъвырльыкъвхартаква рылапш йгьыцIымцIуазтI». Акнига аквырджьква йгьрымгвапхатI, Инал-Ипа Шалва уагIахъалых йчпауата, «апсыуакви аквырджькви амхъаквирыдзра» йтахъыта ддыркъванчауата йцIыхъва йгIатагылтI.
Асквшква 1992-1993 рагIан Апсны ауагIахъа р-Абашта айсра анакIвшуз Инал-Ипа Шалва йпхIвыс Хотелашвили-Инал-Ипа Мира Константин йпхIагьи дйыцта аквырджьква йыркIыз Согъвым йгIатахатI. Асквш 1992 октябрь а 22 атшын аквырджь гвардеецква Апсны абызшви алитератури аистории ринститут (ужвы Гулиа Д.И. йыхьыз зхъу Апсны агуманитар рхъвыхраква ринститут – аредакция ррытаразга) йаналарцIа ауи амца йалабылтI Шалва Денис йпа йнаука нхараква, йнапIлагIвыраква райхIара – агIацIщтра йазыхIазырквазгьи рылата. Апхьахьа йыхъазла ауи удын хьантан, йаргьи, йпхIа йшылхIвауала, йбзазара ацIыхъвадза тшгьйызгIабымтхтI. Ауи амцаблыра амщтахь апхьахьа йфатар дгьджвылымцIхуазтI – йанамуыхрагьи йпны йымаз, хвду змаз ашвъаква йхчара йтахъын.
ЙтгIачви йыгIвзачви
Инал-Ипа Арда йшылхIвауала, Шалва Денис йпа йсакъу, йгватшну абата даъан: «Ауи йылшун тIатIата, ауаса айрышта, агIвычIвгIвыс дуква рбзазара йгIалху ашвапхаквала, атурых йа йара йбзазара йгIалху агIаншараквала ари адуней апны хвы ззубара атахъу уылауйыркIырныс, багъьата уызквгылазлуш ахъвыцщаква уымазара шатахъу гIаугвынйыргIвырныс. Ауи ауагIа уыс пшдзакI анырчпара йзыджьащун – ауыла хIаргьи кърар, хъацIара, гвчIагIвра, азцIабыргра нкъвыгIгара шатахъу хIазибжьун. Ауи заман хвит дукI гьйымамызлузтI, ауаса атшпсщара мшква рагIан йнаука нхара йа ажвлара уысква дрымкIуазтын хIштгIачваз Ипполит Денис йпа (Инал-Ипа Шалва йаща – аредакция ррытаразга) йтгIачва йыцта дъабзазуз Адзюбжа хIцалун. Ауат айчважвара хъагIала йырчвыз лахъвгIахъасран. АпхъанчIви Апсны, ацIаскви ахабзакви, афыркви совет заман агIаншаракви, Инал-Ипа рткъвым, хIтгIачва йырзынархаз хабар щарда хIара сасбзибара зыгIвназ Адзюбжа йаъаз атдзы апны акIвпI йъагIгIаз. Йгьызным Шалва Денис йпа хIара археология рхъвыхраква ъакIвшуз ашIыпIаква рпны хIъадзайгузгьи – ауаъа ауи атурых ачвахъабагаква хIрыхайыргIвазун».
ЙпхIа Арди йпа Адгури йшчкIвыныз Апсны атурых ардырра йапщылаз абаргвыраква зымгIва раба йгIарайхIвта йаъан. ЙгIариква тIакIв йантшдырха апхьахьа йцри шта ауысла йгвакъвпраква рыцагIвиша йауашта йбун. Ауаса ауат йритуаз ауи йгьахъазымызтI. Йара йылаз ащцалраквакI даргьи йрыладйыркIырныс йылшатI. Ауи апшта бзи йдйырбаз йауапI Апсны ащхъаква гIамдара. Инал-Ипа Адгур ари ауыс ауи аъара дхънахын – УрышвихъымгIвагьи дхъалтI. Ауи акIвымкIвагьи атшква бзи йызбуз Шалва Денис йпа йпхIа Ардагьи тшы даквчIварныс дхънайрыхтI.
Ажва гьалам, Инал-Ипа Шалва йхъатачIв швапхала йпи йпхIи йыргвышхвун. «Сара швабыж бзи йызбун Москва сапхьауата хIаба дансызнайлуз, – йгIалгвалашвахитI Инал-Ипа Арда, – ауат амшква йанакIвызлакIгьи айчважвара джьащахъваквала йырчвын, амузейква, атеатр Ду хIымцауата йгьагIвымсуазтI. Шалва Денис йпа йанакIвызлакIгьи дгIахIылабжьун хIхъатаратамщакь ахIа хIымбауа хIшаъамызлуш, амаль ъадзахIыму аурышв йгьи адуней культура штшхIраргванчIвуаш».
АшIыпIахьызква райшварацри ахIба йажви
Апхьахьа йбзазара йауата йщардаз алахъвгIахъасра джьащахъваква зымгIва рпны йпхIа рыцIа йгIалылкIгIауа Шалва Денис йпа йапхъахуз апсыуа гвып дрылата Трыквшта дцата дангIайх акIвпI. Ауаъа ауи йгвы йгIатахаз апсыуа диаспора рынйараква акIвшатI. Арда лгвы анцIрала йгIатахатI лаба дйыцта Швача йцата ауи агьагьараква шгIамырдуз, ауаъа Инал-Ипа ужвыгьи йгIанхата йаъаркIваз апсыуа шIыпIахьызква шйыгIвуаз, йгвы цIикIгIауа ХIХ асквшышв агIан ауаъа йыншуз арыцхIагIараква дшрыквчважвуз.
Инал-Ипа йтгIачва ртдзы йанакIвызлакIгьи сасчвала йырчвын. «Москви Ленингради йгIартыцIуанта апхьахьаква гIайлун, хIаба йыгIвзачви йыцынхаквузи гIашылуан, агIвычIвгIвыс дуква гIбалун, – лхIвитI Инал-Ипа Арда. – Ауипхьадза айчважвара джьащахъваква гIаларгун. Ауи акIвымкIвагьи Шалва Денис йпа дахIба пшдзан, айшва йадзхъачIваз зымгIва гватшныта ауи йыздзыргIвуан. ГIвзачвата йымаз зымгIва рыхьызква гьузыхIвушым: ауи ауагIа дрылазларныс швабыж бзи йбун. Сара ауи анаука апынгьи агIвгIвчва рквтагьи йыцызкIуаз, апсыуа уагIахъа рпхыцIа ахъаз згвы зхьуаз ауагIа айщчвата тшадызкIылыз гвыпта сыла йгIацIалуанта – ауат рыуа заджвы йыхьыз схъаштылта йсымхIвауа йгIанхарныс сачвшвитI. Ауаса рыхьызква сымхIвауата йгьсызгIаныжьуашым Шалва Денис йпа данцIайыз Гуп кыт апны йаднагалта йынцIра шабгу йызцIабыргта йыцгIамгIвайсыз йыгIвзачва. ЙанакIвызлакIгьи – псразтI-гвыргъьаразтI – хIхъазы хIгьгIанырмыжьуазтI, йхIыцын Габелия Йазыгв, Гварамия Алексей, Гармелия Лев».
Инал-Ипа Шалва йбзазара йцIыхъвахуз асквшква йызгIаргыз анашхыйараква йузыгIащаквмыргылхуашыз архив адзрала йгIалагагIвацатI. Абашта айсра алгамта ауи ужвыгьи удын хьантакI гIайыквшватI: Согъвым ангIадырхвитхуаз даладзтI ауи йпазаджвыкI, апхьахьа шIа гIальамат, Москва йтагылу ауапчахв гIазпшыхвуа аинститут апны йынхуз афизик Инал-Ипа Адгур. Уыла йгIацIауыжьуашта йаъапI ауи асахIат ауи йабагьи атгIачва зымгIвагьи йырхътысыз.
Шалва Денис йпа ауи амщтахь гIвысквша ницIыхтI, асквш 1995 сентябрь агIан йдуней йхIваджьтI.
Апхьахьа Инал-Ипа Шалва йтынха дудздзапI: ауи зымгIва ууырдырра ахъазла ъачIвагIагвчва гвыпкI ргвы аквкIта йынхара атахъыпI. Ауи йынхараква рымагIальаматызлуштI аэтнографквагьи, аисторикквагьи, алитературадырыгIвчвагьи, апсыуаква рапхъабзазаща, рхIаль-шан, рцIасква здырра зтахъу зымгIвагьи.


АгIаншараква
Адуней апсуа-абаза конгресс йазалхта йарыхIазырыз асогIа йазабакIтI «Апсны» этнопарк апны йакIвшаз сагIындакъаущтрала анкъвакъвраква йрылаз.
Абаза бызшвали апсуа бызшвали уыса гIапхьарала анкъвакъвра хъада йалазлуш апхьагIвчва гIалырхуата йакIвшаз анкъвакъвраква ргIарбараква йрылапшхитI Апсны апны
А-Конгресс ауысхагIвчва КъБР апны йгIаныршу ашта хъвшара аунашвачпагIв Пшенокъва Владимир дзахIбаз агвып йрынйатI.
Апсны йапшым ашIыпIаква йгIартыцIыз пщгвыпкI ауагIа рхъвмарщаквала йапхъахуз анкъвакъвра «Ахьышьтра» апны апхъагылара йазабакIтI.
Адуней апсуа-абаза конгресс Айкьангьашырта клуб «УыжвгIанчIви дуней апны апсуакви абазакви руагIахъа тшдырра тшзапсахуа ашвхIаусыгIваква» ахьызта йызкьазуу алачIвара акIвнаршатI.
Апсны а-Фыр Джикирба Рауф ахIахъв йаницIаз асурат сквш 30 рымщтахь Гвма кыт апны йгIараухтI Апсны ашIара радкIылара «Апеипш», Ардзынба В.Г. йыхьыз зхъу айсра ртшхъвара амузей, Адуней апсуа-абаза конгресс йгьи Апсны АкъральыгIва шварагIарадара акъвырльыкъвхарта йаланакIуа Йазалху хъвдаквцIара зму аквта рпшгIагIвчва.
Адуней апсуа-абаза конгресс йаланакIуа Апсны апхIвысква р-Координация совет апроект шIыц «АнгIалра амгIва» апрезентация акIвшатI СогIвым йаъу АААК апресс-квта апны.
Абгархыгв кыт апны апхьагIвчва рынйарала АААК йапхъахауа медицина цхърагIарали ауагIахъа хъвмарраквали атшыбжьараква джвыквнацIатI. Ауат аднагалитI а-Конгресс апны шIыцта йгIандыршаз арыпхьари жвлара джьгарри згIадарахчари рхъвшара (ОСАЗ). Ауи даунашвачпагIвхатI Хагба Изольда.
АААК Айкьангьашырта клуби Апсны анаукаква ракадемии рацынхара апкъ йтата «Академик Бебиа Сергей йцIолу йырхъвыхра нхара «Апсны абнаква» йгьи ареспублика аэкологии запш аъам афлори шварагIварата йырзалуа» ахьызта уатыкв айчважвара адыргалтI.


Лента событий ВААК
Абаза театри уагIахъа гIахIвыщала КъЧР ансамбльи гастроль рымата Апсны йаъан
Абаза драмтеатри «Меркурий» уагIахъа гIахIвыщала ансамбльи Апсны Республика апны КъЧР гIандыршищтара сквы 100 ъацIуа йазынархата йакIвшаз Къарча-Черкес акультура амшква йрылан.
Аниматорква, ашвъабыгъь ларпшыга гIарбара йгьи ахъагIараква: АААК Гагра апны асаби гвыргъьахъв адгалра йацхърагIатI.
А-Конгресс «Асабихъа адуней» ГвчIагIвчпара фонд йызшIыртын аъачIвагIаква рпаради аконцерти йрылан. АйъазагIвчва, МЧС анхагIвчва, амилиционерква, гIахIврала абжьагIвчва, аспортсменква агьиква рынхара йамагIну асабиква йрархIвтI. АуагIа апхъала йызпщылаз ауысква йрызъазу анапIылачпагIвчва йырчпаз апкъыгIваква аджьармыкIьа апны йгIаквырцIатI. ПIатIу зкву сасчвата йгIадрайгватI ареабилитация квтаква рпны йаъу асабиква. Апсны ашIыпIаква зымгIва йгIартыцIыз аршIыйагIвчва гвыпква ашва рхIватI йгьи йгIахIвытI. Агвыргъьахъв йалан Очамчыра, Гвдауыта, СогIвым, Афон йауу ацIайква.


Апрофессор, афилология наукаква рдоктор, Апсны Республика а-Президент йпны йгIаныршу Астратегия рхъвыхраква рквта адиректор, АААК ЙхIаракIу асовет йалу Чрыгъба Вячеслав йнаука нхара «Апсни анахьанат акъралькви ршIыпIахьызква ражвар» апрезентация акIвшатI а-Конгресс апресс-квта апны август а 24 атшын. Апресс-конференция акIвлыршун АААК хабарргарала ахъвшара аунашвачпагIв йгьи аредактор хъада Лазба Амина. Ауи асасчви ажурналисткви йгIацIцIгIвацаз анаука нхара шIыц гIадлырбатI, апрезидиум йчIваквазгьи йрабалырдыртI: йыззайззаз акнига згIвыз Чрыгъба Вячеслави ауи йарецензентта йалыз афилология наукаква рдоктор, Апсны анаукаква ракадемия академик Когониа Валентини.
Чрыгъба Вячеслав акнига сквшыкIи бжакIи дшадынхалыз, ауи Апсны ашIыпIахьызква апсуа-урышв-ангьльыз йгьи урышв-апсуа-ангьльыз ажварта йагвныргIврала йапхъахуз швапхата йшалыз гIайхIватI. Ауи йгIаликIгIатI агIвыра агIвыма къральква ргеография хьызква рурышв-апсуа ажваргьи, агеография терминква рурышв-апсуа ажваргьи, аэтнонимква рурышв-апсуа ажваргьи шалу.
Акнига згIвыз йшихIвауала, ажвар мурадта йаму акъраль ашIыпIаква рыхьызква апсуа литература бызшвала ргIвыща щаквыргылра, ауат урышв йгьи ангьльыз бызшвала тамамта, транскрипция ахабзаква йрыквыргIапста йгIарбара шакIву.
«Швабыж магIны амата йспхьадзитI Апсны акартаква рпны ономастика, амгIва адзакIьа йдыргылуа агIарбагаква рпынгьи ашIыпIахьызква тамамта йгIарбара. Йауа ухIварыквын, Апсны амгIваквала уанамдауа гвы аутитI ахьызква йапшымкIва йшгIву, атранскрипциягьи тамамта йшгIадымрысабапуа. Наука амальла йдрыбагъьаз ахьызква ракIвпI йанцIара атахъу, датша бызшвала йануыгIвуагьи йшашуаш апшта апсуа хIваща йаргванта йчпара атахъыпI. АжвапIта, урышв бызшва ахIарыф «ы» аналазара «Эшыра» кыт ахьыз ацаукIта «Эшера»-хIва йгIвра затахъыйа? Йа «Кудры» атарала «Кодор»-хIва, ауасамцара? Ауат йрапшу ажваква майрадзата урышвлагьи ангьльызлагьи апсуа хIваща гIащаквужьуата йузыгIвитI», – йгIаликIгIатI Чрыгъба.
Ауи йхIватI ажвар ахъазла гIалцIыртата йшизалыз йкнига арецензентква йрыуазаджву афилология наукаква рдоктор Кварчиа Валерий йнаука нхараква, апхьахьаква Бгажба Хвыхвыти Гьыцба Тараси ргIвыраква йгьи йапшым асквшква рагIан йгIацIцIыз Апсны агеография картаква.
Ажвар адигалуата материал аназикIкIуаз ауи йцIыхъвахауа асквш 30 руацIа Апсны агеография карта апны йыншаз апсахраква зымгIва алайцIатI. Акнига апны совет заман агIангьи ауи амщтахьгьи Апсны ашIыпIаква рыхьызква псахра ауысла йнарахвыз ашвъаквагьи гIарбапI, ауат ареспублика ауыжвгIанчIви география хьызква рщаквгылра атурых шбаргвыз йаквшахIатхитI.
Ажвар арецензент, академик, афилология наукаква рдоктор Когониа Валентин ажурналисткви асасчви агIвыра филология хъатала йгIауахвырквын магIныта йаму рзынайырдзатI.
«Ари акнига хбызшвакIла йгIвыпI. АригIвацагьи ауи атурых ахъаз магIны амата йачпитI. ЦIбакI зцIуымбуш автор йынхара рецензия зыгIвныс саргвышхватI. СизыразпI ауи уыста йакIвйыршаз, йазикIкIыз, хвы зквцIауачву аматериал рыхъазла. ЪачIвагIагIвчва щардагIв рыхъазла, зымгIва йрапхъата – афилологква-атакIыгIвчва, атурыхдырыгIвчва, агеографква, акартографква – ауи хвду зму ажварпI. КIьыдата сшизыразу схIвара стахъыпI ари апш нхара агIацIщтра лшарата йызчпаз Эгьзакь Мусса», – йгIацицIахтI ауи.
Акнига атираж экземпляр 500 йнадзитI. Ауат рхъвыкI акъраль апхьартаква йрыртуаштI. ЙызхвгIарныс зтахъу ауи Апсны акъала хъада акнигатйыртаква рпны йрауаштI. Уыжвласыла ауи аэлектрон квпшыра дрыхIазырта Апсуа Интернет-библиотекагьи Апсны р-Президент йпны йгIаныршу Астратегия рхъвыхраква рквтагьи рсайтква йгIартарцIуштI. (abaza.org)